PENYATUAN UMMAH TERNYATA SUDAH PUNAH

Melihat reaksi tindak balas pimpinan UMNO terhadap gelaran itik patah kaki yang diberi Presiden Pas, Hadi Awang kepada parti itu, satu perkara yang nyata ialah tiada langsung tanda keinginan untuk menjernihkan suasana.
Malah, serangan balas UMNO terhadap kenyataan Hadi itu lebih keras dan menyakitkan lagi.
Timbalan Presiden UMNO, Mohamad Hasan berkata, UMNO tidak kisah walau digelar apa sekali pun.
“Bagi mereka yang menggelar UMNO dengan pelbagai gelaran seperti itik, angsa, harimau dan sebagainya – gelarlah dengan pelbagai gelaran apa pun.
“Tetapi, UMNO masih lagi parti Melayu terbesar. Malah parti politik terbesar di Malaysia,” ujarnya seperti menyindir Pas.
Malah, Mohamad yang juga popular dengan gelaran Tok Mat berkata, UMNO mampu bangkit semula selepas kekalahan PRU14 bukanlah kerana ‘ubatan mujarab’ daripada PAS.
“UMNO bukan seperti parti lain. Tiada wala’ kepada presiden dan tiada seorang yang berkuasa memutuskan segalanya.
“UMNO adalah parti untuk semua dan bukan dikuasai oleh kelompok tertentu sahaja,” tambah bekas Menteri Besar Negeri Sembilan itu lagi.
Naib Presiden UMNO, Khaled Nordin pula berkata, walaupun Pas sebuah parti yang kuat dan hebat, tetapi UMNO tidak mahu menumpang kekuatan dan kehebatan tersebut.
Khaled juga mengingatkan Hadi dan PAS bahawa “kluster mahkamah” tidak ada kena-mengena dengan PRN Johor.
Bahkan katanya, beliau sendiri berpendirian isu mahkamah membabitkan pemimpin UMNO wajar diselesaikan melalui proses perundangan.
Bagaimanapun, tegas Khaled, dalam keseriusan Hadi mahu menyatukan semua pihak di bawah kemajmukan PN dan MN, diharapkan Presiden Pas itu tidak lupa untuk turut menjemput Amanah dan DAP bersama sekali.
“Barulah benar-benar majmuk,” sindirnya.
Sementara itu, ahli MT UMNO, Shabery Chik secara sinis menempelak Pas yang disifatkannya suka bermain banyak kolam dalam politik.
Beliau berkata, mereka yang suka bermain banyak kolam umpama “berudu” yang bergantung kepada air sebagai punca kuasa.
“Bagi yang suka bermain di banyak kolam sepatutnya kenal apa itu berudu. Hidup berudu terlalu bergantung kepada air kerana banyak makanan di situ.
“Air itu seperti kuasa, kering air akan menyebabkan berudu mati.
“Berudu dalam masa beberapa minggu tumbuh kaki dan menjadi katak.
“Katak akan terus melompat dan mencari air untuk melahirkan lebih banyak berudu,” ujarnya lagi.
Dengan respon sedemikian rupa, malah reaksi pimpinan UMNO di pelbagai peringkat yang lain tentu lebih kurang saja nadanya, berbaik semula dengan Pas sudah seperti jauhnya panggang dengan api saja layaknya.
Dalam erti kata lain, laungan penyatuan ummah dan perpaduan Melayu yang didendangkan ketika berbaik sebelum ini sudah tidak bermakna lagi.
Ia umpama sudah hancur dan punah, walaupun tidak diumumkan secara rasmi oleh kedua-dua parti.
Barangkali, kalah dan hilang kuasa sekali lagi pun belum tentu mereka mahu berbaik kembali.
Setelah puluhan tahun bermusuhan, kemudian berbaik semula, akhirnya ternyata berbalah dan bergaduh lebih menyeronokkan buat UMNO dan Pas.
– ShahbudinHusin 29/01/2022.

3

2

votes
Article Rating
Kongsikan artikel ini


BERSATU DAN PAS HANYA SEMBANG KARI, TAK MUNGKIN BERANI JATUHKAN ISMAIL SABRI

Dengan mengingatkan tentang sokongan bersyaratnya kepada Ismail Sabri Yaakob selaku Perdana Menteri, Bersatu dan Pas secara jelas sedang memberi ugutan mahu menjatuhkan kerajaan.
Ugutan itu dibuat ketika rasa tidak senang kedua-dua parti bukan lagi rahsia lantaran tidak setuju atas perlakuan UMNO-BN bertindak membubarkan Dewan Undangan Negeri (DUN) Johor bagi membuka jalan kepada pilihan raya negeri (PRN) diadakan sebelum tempoh matang yang sepatutnya.
“Mempertegaskan sokongan PAS dan Bersatu kepada kerajaan adalah bersyarat yang mana ia perlu dihormati dan dirundingi atas nilai integriti, anti rasuah dan berkebajikan,” kata Mahiaddin Md Yasin dalam sidang media selepas Muzakarah PAS- Bersatu di Shah Alam semalam.
Peringatan tentang sokongan bersyarat kepada Ismail Sabri adalah antara tujuh resolusi yang dimuktamadkan dalam muzakarah antara kedua-dua parti tersebut.
Tetapi, beranikah Bersatu dan Pas menarik sokongan, seterusnya menjatuhkan kerajaan yang mereka sendiri ada di dalamnya serta meraih gaji lumayan daripadanya?
Berdasarkan beberapa faktor, adalah diyakini ugutan tersebut hanya sekadar gertakan dan sembang kari semata-mata kerana Bersatu dan Pas pada hakikatnya tidak mungkin berani berbuat demikian.
Faktor pertama, jika Bersatu dan Pas menarik sokongan, ia belum tentu akan menyebabkan kerajaan Keluarga Malaysia ini tumbang berikutan MOU yang dimetrai antara Ismail Sabri dengan PH mungkin mampu menjadi penahan kejatuhan tersebut.
Dengan gabungan Bersatu dan Pas hanya mempunyai 49 Ahli Parlimen, manakala PH memiliki 93 Ahli Parlimen, penggantian sokongan antara dua kelompok tersebut akan menyebabkan Ismail Sabri terus kekal sebagai Perdana Menteri.
Akhirnya, Bersatu dan Pas sendiri yang akan melopong rugi.
Faktor kedua, jika pun penarikan sokongan Bersatu dan Pas itu akan menyebabkan kerajaan tiada lagi sokongan majoriti, ia lebih mungkin menyebabkan Perdana Menteri memohon perkenan Agong untuk membubarkan Parlimen bagi memberi laluan PRU15 diadakan.
Apabila PRU15 diadakan yang disebabkan oleh tindakan Bersatu dan Pas menarik sokongan, sebenarnya itulah kehendak serta keinginan UMNO, terutama kem Zahid Hamidi dan Najib Razak.
Bermakna, penarikan sokongan itu secara tidak langsung membuatkan Mahiaddin Md Yasin dan Hadi Awang telah menyumbang lebih awal untuk menjayakan agenda yang ingin dilaksanakan oleh UMNO iaitu menyegerakan PRU15.
Faktor ketiga, ugutan Bersatu dan Pas serta peringatan tentang sokongan bersyarat kepada Ismail Sabri adalah berasaskan mereka tidak setuju PRN Johor diadakan.
Sebab utama tidak setujunya itu adalah kerana Bersatu dan Pas tidak yakin mampu menang dalam PRN tersebut.
Jika mereka yakin untuk menang, tentulah tiada sebab untuk mereka membantah PRN Johor itu.
Ertinya, kalau PRN Johor pun Bersatu dan Pas tidak yakin menghadapinya sekarang, pastilah mereka lebih tidak yakin untuk menghadapi PRU15 dalam situasi yang sama.
Dengan demikian, adalah mustahil Bersatu dan Pas mahu berbuat sesuatu yang hanya akan mendorong PRU15 diadakan lebih awal, sekaligus memberi kelebihan kepada UMNO dan menyebabkan mereka sendiri kecundang.
Faktor keempat, Bersatu dan Pas sedang seronok maraih pelbagai habuan dan nikmat atas kedudukan masing-masing secara bersama sebagai kerajaan, malah ada yang menerima gaji puluhan ribu setiap bulan tanpa berbuat apa-apa pun.
Jika sokongan ditarik dan kerajaan jatuh, semua nikmat itu akan berakhir serta-merta bagai daun-daun layu yang berguguran, sedangkan kalau Ismail Sabri terus dipertahankan, segala-galanya boleh terus dikaut sehingga habis penggal Parlimen pada Jun 2023 akan datang.
Di kalangan Ahli Parlimen Bersatu sendiri khususnya, dikhabarkan ada yang mungkin tidak bersama jika tindakan menarik sokongan itu diputuskan.
Faktor kelima, satu-satunya cara untuk Bersatu dan Pas masih ada peluang untuk terus mengekalkan kedudukan dalam kerajaan selepas PRU15 akan datang ialah dengan berusaha melewatkan lagi pembubaran Parlimen seboleh yang mungkin.
Ia bukan saja memberi banyak ruang untuk mereka mengukuhkan kedudukan, bahkan Parlimen yang lewat dibubarkan itu lebih membantu Bersatu dan Pas jika pemilihan UMNO akhirnya diadakan terlebih dahulu sebelum PRU15 dilangsungkan.
Pemilihan UMNO yang diadakan lebih dulu sebelum PRU15 akan memungkinkan kepimpinan parti bertukar tangan kepada Ismail Sabri, seterusnya membuka ruang semula untuk Bersatu dan Pas menjalin kerjasama sebagaimana yang terbentuk dalam kerajaan.
Pendeknya, menarik sokongan dan menjatuhkan kerajaan sekarang lebih merugikan Bersatu dan Pas berbanding jika mereka terus sedaya upaya mengekalkan Ismail Sabri sehingga ke hujung penggal pada 2023.
ShahbudinHusin 30/01/2022.

5

2

votes
Article Rating
Kongsikan artikel ini


TERUS BERSAMA BERSATU ADALAH PILIHAN KALAH BUAT PAS

Dalam tujuh resolusi Muzakarah Bersatu – Pas baru-baru ini, selain salah satunya ialah memberi peringatan tentang sokongan bersyarat kepada Ismail Sabri Yaakob, kedua-dua parti itu juga memuktamadkan ketetapan untuk menyertai PRN Johor atas tiket Perikatan Nasional atau PN.
Di samping itu, mereka juga membuat ketetapan untuk terus memperkukuh jalinan kerjasama Pas dan Bersatu sebagai ‘satu pasukan’ sehingga ke peringkat jentera akar umbi.
Ertinya, meskipun Pas kalah semua kerusi yang ditandinginya bersama Bersatu menggunakan logo PN dalam PRN Melaka sebelum ini, mereka seperti tidak mengambil iktibar daripada kekalahan tersebut.
Sebagai parti yang lebih besar daripada Bersatu, Pas sepatutnya berani berfikir dan bertindak di luar kotak demi kelangsungan masa depannya sendiri.
Kalah di Melaka dan memilih terus bersama Bersatu yang semakin mengalami defisit sokongan rakyat, tidak lebih hanya menjanjikan jaminan kekalahan lebih mudah berulang di Johor nanti.
Dengan bertanding atas tiket PN juga, jentera akar umbi Pas lebih mungkin diperguna dan dilasak oleh Bersatu atas nama kebersamaan dan permuafakatan PN.
Walhal, jentera akar umbi daripada Bersatu sendiri boleh dikata tidak mengambil peranan yang sewajarnya, sesuai dengan kedudukannya yang mengetuai gabungan PN.
Dalam konteks Bersatu di Johor, malah di mana-mana saja, jangankan jentera pilihanraya, jumlah ahli dan cawangan di setiap bahagian pun hanya sekadar ada saja bilangannya.
Mengheret Pas bertanding atas tiket PN hanyalah dengan satu tujuan iaitu untuk membolehkan Bersatu menumpang jentera akar umbi di ranting-rantingnya yang jumlah lebih besar serta ramai.
Jalan lebih selesa buat Pas sepatutnya ialah mereka bertanding atas logo sendiri dan bukan lagi atas tiket PN di Johor, terutama selepas keputusan PRN Melaka yang tidak menjanjikan apa-apa harapan atas tiket kebersamaan.
Di samping nama Pas itu sendiri lebih kukuh dan dikenali berbanding jenama PN, keberanian untuk bertanding atas tiket sendiri secara tidak langsung akan membuka ruang jika benar parti itu ingin bersama dengan UMNO di masa-masa akan datang.
Ini tidak, dalam keinginan untuk berbaik dan meminta kerusi daripada UMNO, Pas sebaliknya terus mengukuhkan hubungan dengan Bersatu dan terus bertanding atas tiket BN.
Apabila permintaan untuk mendapatkan kerusi yang munasabah ditolak oleh UMNO, Pas seolah-olah meroyan pula menyalahkan parti itu serta mengungkit pertolongan yang pernah diberikannya sebelum ini.
Lalu, terkeluarlah perumpaan itik patah kaki yang tentu saja membuatkan UMNO jadi sakit hati.
Jika Pas memikirkan survivalnya, ia bukan saja harus bergerak sendiri dan melupakan Bersatu, malah tidak harus sama sekali membawa nama Bersatu dalam sebarang perundingan berbahagi kerusi dengan UMNO.
Di PRN Johor, Pas sepatutnya berani bertanding atas tiket sendiri dan mengambil langkah seperti yang PKR lakukan.
Dengan itu, apa juga keputusan PRN Johor nanti, Pas lebih mudah menetapkan langkah untuk kepentingannya sendiri..
Secara tidak langsung, barulah kemudiannya ruang untuk mereka meneroka kerjasama dan memperbaharui hubungan dengan UMNO akan terbuka dengan sendirinya.
Sebaliknya, pilihan Pas untuk kekal bersama Bersatu dan terus bertanding atas panji-panji PN, bukan saja di Johor, tetapi juga jika terus melakukannya dalam PRU15 akan datang, kekalahan lebih mungkin menjadi destinasi persinggahannya berbanding menikmati kemenangan yang diangan-angankan. –
ShahbudinHusin 30/01/2022.

3.5

2

votes
Article Rating
Kongsikan artikel ini


ANNUAR MUSA TIDAK BANTU ISMAIL SABRI?

Menjadi perbualan di kalangan beberapa pemimpin UMNO kebelakangan ini tentang kedudukan Annuar Musa selaku Menteri Komunikasi dan Multimedia Malaysia serta peranannya dalam mempertahankan Perdana Menteri, Ismail Sabri Yaakob.
Sebagaimana disedari ramai, Ismail Sabri kini dikritik kiri kanan dan depan belakang atas pelbagai isu sejak beliau mengambil alih teraju pentadbiran negara daripada Mahiaddin Md Yasin pada Ogos tahun lalu.
Sebagai Menteri Komunikasi dan Multimedia dengan kawalan terhadap pelbagai saluran komunikasi dan penerangan dalam negara, Annuar sepatutnya menjadi menteri paling ke hadapan dalam mempertahankan Perdana Menteri.
Lagi pun, dirasakan itulah sebab utama beliau dilantik mengetuai portfolio kementeriannya sekarang ini.
Tetapi, ramai yang melihat beliau seperti tidak melakukan peranan tersebut dengan sepenuhnya, kalau ada pun ia cuba dilakukan sekali-sekala saja.
Malah, ada yang berkata, usaha Annuar mempertahan dan membela Mahiaddin sebelum ini lebih terserlah berbanding apa yang dilakukannya kepada Ismail Sabri sekarang, walhal ketika itu beliau adalah Menteri Wilayah Persekutuan yang tiada kaitan sama sekali dengan komunikasi atau penerangan kepada rakyat.
Kenapakah ini berlaku?
Adakah Annuar lebih sayang Mahiaddin berbanding Ismail Sabri?
Seorang pemimpin UMNO daripada utara berkata, Annuar juga seolah-olah tidak ambil peduli dan langsung tidak memberi reaksi jika berlaku sebarang kritikan atau serangan terhadap Ismail Sabri di media sosial.
“Seolah-olah menteri yang mengawal televisyen, radio dan pelbagai saluran media ini mahu rakyat menelan begitu saja semua kritikan terhadap Perdana Menteri,” tambah pemimpin tersebut dengan agak kecewa.
Ketika era Mahiaddin dulu, tambahnya, jika berlaku serangan sebegitu, kita bukan saja boleh melihat ada reaksi balas yang sepadan, baik di media sosial atau media tradisional, malah Annuar sendiri kerap tampil menunjukkan pembelaannya melalui platform media sosial yang dimilikinya.
“Namun sejak era Ismail Sabri, cuba periksa, sudah berapa kali beliau pernah menulis membela dan mempertahankan Perdana Menteri?” soal pemimpin UMNO itu lagi.
Seorang pemimpin UMNO di Wilayah Persekutuan pula berkata, SKMM atau Suruhanjaya Komunikasi dan Multimedia Malaysia yang berada di bawah kawalan kementerian Annuar malah lebih cepat bertindak jika ada kritikan atau komplen terhadap kementerian atau menterinya sendiri berbanding kalau terdapat kritikan kepada Perdana Menteri.
Di era Mahiaddin, meski berjawatan Menteri Wilayah Persekutuan, selain sangat aktif mempertahankan Perdana Menteri ketika itu, Annuar juga seolah-olah ketua cybertrooper kerajaan di media sosial.
Malangnya dengan jawatannya sekarang, sementara itulah yang sepatutnya beliau letakkan sebagai keutamaan di bahunya, tetapi ia nampaknya langsung tidak berlaku.
Kenapa?
Dan sampai bila Ismail Sabri harus diperlakukan sebegini?
– ShahbudinHusin 31/01/2022.

4

3

votes
Article Rating
Kongsikan artikel ini


KALAULAH PESANAN TUAN GURU NIK AZIZ SENTIASA DIINGATI…

1. Di Malaysia, terdapat ramai guru agama yang mempunyai ilmu dan pandai mengajar tetapi bukan ramai yang mempunyai kebijaksanaan serta keikhlasan seperti Almarhum Tuan Guru Dato Nik Aziz Nik Mat.
2. Ramai termasuk saya sendiri pernah hadir kuliah subuh Almarhum di Masjid Pulau Melaka untuk menimba ilmu secara dekat dari Tuan Guru.
3. Kebijaksanaan almarhum Tuan Guru Nik Aziz sekali lagi menyerlah melalui pesanan “jangan dipatuk ular dari lubang yang sama dua kali” apabila Presiden PAS hari ini bercerita tentang “itik patah kaki yang terbang meningalkan kawan setelah pulih di rawat” yang merujuk persahabatan PAS dan UMNO kebelakangan ini.
4. PAS merasa kecewa dan seolah diperdaya oleh UMNO yang setelah pulih semula , bertindak meninggalkan PAS yang telah membantunya waktu jatuh dahulu.
5. Pesanan Tuan Guru Nik Aziz amat jelas dan telah diulang oleh beliau beratus kali termasuk melalui ceramah umum. Pengalaman pahit lama bersama UMNO di Terengganu dan Kelantan menghantui ingatan Almarhum.
6. Anak murid yang sayang kepada guru nya patut taat kepada pesanan gurunya apalagi apabila gurunya juga merupakan Mursyidul am PAS.
7. Pesanan tersebut telah juga dibuat di Muktamar PAS dan individu tertentu yang ingin membawa PAS mendekati lubang ular berbisa yang sama telah ditegur secara terbuka oleh Almarhum.
8. Malangnya dugaan wang, kuasa dan pangkat kedudukan dunia ini telah kaburi pandangan pimpinan pimpinan PAS yang mabuk terglincir dari landasan perjuangan asal PAS.
9. Hanya yang berani bertindak menjauhi kumpulan tersebut dan keluar PAS untuk menubuhkan AMANAH selepas pemergian Tuan Guru.
10. Seminggu selepas kemangkatan Tok Guru Nik Aziz, saya telah disoal oleh Ketua Kawasan PAS Kuala Terengganu mengenai penulisan artikel saya tentang jasa Tok Guru Nik Aziz kepada PAS dan Umat Islam.
11. Nampaknya dari saat itu lagi pesanan pesanan Tok Guru dah mula mahu di padamkan.
12. Kalaulah pesanan Almarhum tentang “jangan dipatuk ular dari lubang yang sama” diingati dan dipatuhi PAS, tidak akan timbul kisah “itik patah kaki meninggalkan kawan setelah sembuh” !
13. Pengajaran dari kisah ular berbisa yang ganas patut menjadi ingatan kepada PAS kerana telah digigit dua kali di Terengganu dan Kelantan oleh ular berwarna biru Barisan Nasional – Perikatan yang pernah dahulu pun bergabung dengan PAS.
14. Ini termasuklah kali ketiga PAS masih bermain di lubang yang sama yang di diami ular berbisa yang sama kerana terlalu cinta pada pangkat, kedudukan dan wang.
15. Kasihan ahli dan penyokong PAS yang terheret bersama mengalami sakit patukan ular berbisa akibat tindakan pemimpin PAS yang memilih untuk melupakan pesanan Almarhum Nik Aziz.
16. Bukan itu sahaja, perjuangan melawan rasuah serta penyelewengan, janji RUU 355, hudud, basmi judi dan sebagainya hilang begitu sahaja sudah tidak kedengaran lagi di bawa lari oleh itik yang cekap berenang dan kini di lupai PAS.
17. Kalau sebelum ini PAS mengajar kita mencari keredhaan Allah dahulu dan bukan kemenangan, hari ini kuasa dan pangkat adalah segala galanya walaupun PAS terpaksa menebuk atap atau masuk melalui pintu belakang bersama UMNO. Asalkan boleh apa yang di hajat.
18. Nampak gayanya ular berbahaya yang Tok Guru minta kita awasi telah melilit ketat tengkuk pimpinan PAS sehinggakan saluran bekal oksigen ke kepala telah berkurangan untuk membolehkan mereka berfikir dengan waras dan bijaksana.
19. Itulah akibat melupakan dan mengkhianati pesanan bijaksana Mursyidul am yang bernama Tuan Guru Nik Aziz Nik Mat.
RAJA KAMARUL BAHRIN SHAH
Pengerusi AMANAH Terengganu.

4.3

6

votes
Article Rating
Kongsikan artikel ini


PINJAMAN TANPA CAGARAN SYKT JUDI, TENGKU ZAFRUL PERLU LETAK JAWATAN

1. KWSP, PNB dan KWAP adalah dari dana awam kerajaan berstatus GLC yang mempunyai kepentingan rakyat. GLC ini adalah pemegang taruh utama dalam skandal yang dikaitkan dengan pinjaman RM2.5B tanpa cagaran kepada Syarikat Judi Genting HK milik rakyat Malaysia. 3 bank yang bertanggungjawab adalah Maybank, RHB dan CIMB.
2. Di atas kepentingan awam rakyat perlu penjelasan dari Kerajaan Melayu-Isle kenapa episod malang ini boleh berlaku.
a. Bagaimana amalan tidak mewajibkan cagaran sebagai kolateral dengan nilai pinjaman RM2.5B dibenarkan. Amalan ini bercanggah dengan prosedur pinjaman yang mendedahkan bahaya kepentingan pemegang taruh dari KWSP, PNB dan KWAP yang dimiliki kerajaan.
b. Siapakah yang bertanggungjawab sehingga amalan tanpa cagaran ini membawa risiko besar kepada dana kepentingan negara yang sepatutnya diperlukan pada fasa pemulihan yang sedang dilalui negara.
Mereka perlu dipertanggungjawabkan di hadapan sebuah Inkuiri Siasatan Bebas Diraja demi mengembalikan kepercayaan institusi perbankan kepada orang ramai dan demi kepentingan dana awam yang diamanahkan.
c. Di manakah Pematuhan Syaria’h dalam pelaburan KWSP, PNB dan KWAP sedangkan dana ini dipinjamkan kepada syarikat judi yang jelas bertentangan dengan piawaian pematuhan syariah.
Memburukkan lagi ialah pinjaman tanpa cagaran juga tidak mematuhi kehendak syaria’h kerana amalan ini tidak menjaga kemaslahatan kedua belah pihak serta menjejaskan kepentingan dana awam.
Kepatuhan Syaria’h dalam pelaburan bukan sekadar retorik tetapi perlu menjadi rujukan asas demi memelihara kesejahteraan masyarakat.
d. Kerajaan Melayu-Isle dituntut membuat penjelasan bilakah diluluskan dan adakah benar Menteri Kewangan hari ini adalah pihak yang bertanggungjawab mengepalai projek pinjaman ini atas nama pulangan beruntung pelaburan.
Menteri Kewangan hari ini perlu meletak jawatan sehingga sisasatan bebas dilakukan kerana jika tidak, Menteri Kewangan hari ini punya kepentingan bercanggah dan beliau berpotensi salahguna kedudukannya untuk menutup kes.
3. Rakyat Malaysia khususnya pengundi Johor sepatutnya menjadikan kes ini sebagai iktibar dan menerima kenyataan bahawa Kerajaan Melayu-Isle Tanpa Mandat yang terbentuk atas pengkhianatan politik membawa semua bala ini.
Kerajaan BN ditolak kerana soal integriti dan hari ini mereka kembali tanpa mandat bersekongkol dengan para pengkhianat atas kewajaran perkauman-agama yang sempit.
Sememangnya pengkhianatan membawa bala demi bala kepada negara, hentikan rantaian dengan menolak parti perosak negara, para pengkhianat serta para penunggang agama.
Semasa PH jadi kerajaan secara bermandat, fitnah-pembohongan ke atas Tabung Haji (TH) dicanang sebagai kempen keji kononnya kami tidak memelihara kepentingan Islam walaupun terbukti kami berjaya pulihkan TH yang dirosakkan oleh BN sebelumnya.
Isu pinjaman syarikat judi tanpa cagaran yang menjejaskan KWSP, PNB dan KWAP bukan lagi fitnah tetapi satu skandal memalukan dengan nilai dana sebesar 1MDB (RM2.6B).
Mana suara para pejuang Melayu-Isle? Beranikah mereka sama-sama menuntut satu Suruhanjaya Bebas?
“…tiba-tiba mereka jadi pekak, bisu dan buta-tuli serta tidak berakal!”
Sekian
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
Pengerusi PH Perak
1 Feb 2022.

5

3

votes
Article Rating
Kongsikan artikel ini


PRN JOHOR RAPTAI PRU15

Pilihanraya Negeri Johor (PRN) amat meriah. Tiga gabungan politik besar akan bertanding iaitu Barisan Nasional (BN), Pakatan Harapan (PH) dan Perikatan Nasional (PN).
Turut akan meramaikan ialah Parti MUDA, Pejuang, Warisan, Parti Bangsa Malaysia (PBM). Mungkin Parti Putra dan Parti Sosialis Malaysia (PSM) akan turut serta.
PRN Johor kali ini sesak. Adakah itu tidak baik? Bagi saya baik.Jadikan PRN ini satu temasya demokrasi. Rakyat sudah hampir dua tahun terbelenggu dengan wabak Covid-19.
Kehidupan yang murung tiada arah tentu. Rakyat inginkan kebebasan bersuara, kebebasan bergerak dan kebebasan berpolitik. Kita raikan PRN Johor ini.
Rakyat Malaysia memang ketagih dengan politik. Dari rakyat biasa hinggalah ke pucuk pimpinan politik dan para menteri. Berbuih mulut pakar kesihatan, cendikiawan akademia di universiti memberi peringatan bahaya diadakan pilihanraya pada waktu pandemik Covid-19 masih berleluasa dengan varian baru Omincron.
Tetapi yang bernama Umno dan BN terutama “Kluster Mahkamah” langsung tak ambil peduli. Menteri Besar Johor pun ghairah hendak segera bubarkan Dewan Undangan Negeri. Duli Yang Maha Mulia Sultan Johor pun bersetuju juga beri perkenan untuk bubarkan Dewan Undangan Negeri Johor. Jadi semua sistem diberi lampu hijau untuk adakan PRN ini.
Sekarang sudah akademik untuk berbahas “menegak benang basah” masing-masing tentang baik buruk diadakan PRN untuk Penggal Ke-15 DUN Negeri Johor.
Pada pandangan saya, PRN Johor ini adalah raptai atau “rehearsal” pilihanraya di peringkat sebuah negeri yang agak besar yang menyerupai wajah Malaysia pada umumnya. Sebab itu banyak parti yang ingin mencuba nasib.
Di DUN Johor ada 56 kerusi, dua kali ganda berbanding Melaka yang ada 28 kerusi sahaja. Jumlah pengundi-pengundi di sesuatu kawasan DUN Johor adalah ramai, tidak seperti di Melaka.
Misalnya bagi DUN di kawasan Johor Selatan seperti Skudai, Puteri Wangsa, Permas, Kempas, Senai jumlah pengundi sangat ramai.
Bagi PRN Johor ini, tidak ada siapa yang boleh jadi “Nujum Pak Belalang” meramal mana parti politik boleh menang mudah dengan memperoleh “sekian-sekian banyak kerusi”.
Kehadiran lebih 2.57 juta pengundi baru, khususnya di kalangan pengundi muda 18 tahun ke atas dalam PRN Johor ini adalah ibarat “game changers”.
Segala “score-sheets” pilihanraya umum PRU-12, PRU-13 dan PRU-14 sudah tidak relevan lagi. Jadi panduan umum bolehlah, tetapi tidak lagi terpakai apabila beribu-ribu pengundi muda dan pengundi daftar automatik membanjiri setiap kawasan DUN di seluruh Johor.
Ada parti-parti baru ditubuh seperti MUDA dan PBM mencuba nasib mereka dan menguji logo-logo mereka. Selamat datang kepada mereka.
Jika PH Johor pada PRU-14 di bawah kepimpinan Muhyiddin Yassin pada pilihanraya 2018 berjaya menumbangkan Umno dan BN di Johor, adakah kali ini PN dan Bersatu yang dipimpin Muhyiddin yang tidak lagi bersama PH ada peluang untuk memenangi PRN Johor kali ini?
Di Melaka PN hanya memenangi dua kerusi sahaja. Kita lihatlah nanti.
Begitu juga Umno dan BN Johor adakah sudah cukup kuat sekarang untuk menang besar dalam PRN Johor seperti yang dicapai mereka di Melaka?
Dalam PRU-14 Umno khususnya hanya menang di DUN dalam kawasan luar bandar seperti di Pengerang, Kota Tinggi, Mersing, Tenggara dan Pontian.
Dalam PRU-14 dulu, Umno kalah teruk di kawasan campuran di bandar dan separuh bandar. Di Pontian pun, Umno hanya menang di Benut dan kalah kepada Amanah di Pulai Sebatang. Di Tebrau,
Umno kalah di Dun Tiram kepada PH (Keadilan) dan kalah di Dun Puteri Wangsa kepada PH(Bersatu). Soal calon Bersatu di Puteri Wangsa itu melompat ke PN dan sekarang keluar dari Bersatu, itu lain cerita.
Tidak mudah Umno hendak menang mudah di kawasan yang telah dimenangi oleh PH sejak PRU yang lalu.
Elok Umno dan MCA dalam BN mengukur diri dan melihat di cermin sebelum berkokok sombong, memperagakan kekuatan yang diluar kenyataan sebenar.
MCA kalah di seluruh kerusi yang ditandinginya di bawah BN dalam PRU-14 yang lalu. Mengapa kini MCA tiba-tiba ada “magic” untuk kalahkan calon-calon PH dari DAP?
DAP menggunakan logo Keadilan dalam PRU-14 menang 14 kerusi dari 14 kawasan DUN yang ditandinginya. Sokongan pengundi Cina di Sabah dan di Melaka kepada DAP tidak banyak berubah.
Kalau PH dan DAP dapat mengambil langkah berkesan untuk menarik pengundi luar, khususnya di kalangan seramai 400,000 pekerja Malaysia di Singapura supaya mengundi dalam PRN Johor ini, maka MCA yang “mencuba nasib” menentang DAP akan mendapati “mengigit jari” lagi kali ini.
Di Batu Pahat, dalam PRU-14 dua dari tiga DUN di bawah parlimen Batu Pahat iaitu Penggaram dan Senggarang dimenangni oleh PH. Hanya di Dun Rengit, Umno menang.
Di Parlimen Ledang, tiga dari tiga Dun dimenangi oleh PH. Tangkak oleh DAP, Serom oleh Amanah dan Gambir oleh Bersatu iaitu kerusi yang ditandingi oleh Muhyiddin Yassin ketika itu.
Mudahkah MCA untuk merampas Tangkak? Mudahkan Umno untuk merampas Serom dan Gambir?
Di Parlimen Pasir Gudang pun sama. Ada dua Dun iaitu Johor Jaya dan Permas. Kedua-dua Dun dimenangi oleh PH dalam PRU-14.
Begitu juga di Parlimen Johor Bahru, kedua-dua Dun di bawahnya iaitu Larkin dan Stulang dimenangi oleh PH.Ingat mudah bagi Umno dan MCA untuk merampas Larkin dan Stulang dari PH kali ini?
Kepada parti-parti politik pembangkang yang berada di luar PH seperti MUDA, Pejuang, Warisan, Putra, dan PSM saya mencadangkan supaya adakanlah perundingan dan persefahaman pilihanraya dengan PH.
Suruhanjaya Pilihanraya (SPR) hanya akan bermesyuarat pada 9 haribulan Februari nanti. Hari penamaan calon lambat lagi. Masih ada masa untuk berbincang untuk elakkan pertembungan tiga, empat, lima atau enam penjuru.
Bertembung sesama pembangkang hanya akan menguntungkan Umno dan BN sahaja.
Kepada PN yang terdiri dari Bersatu, PAS dan Gerakan khususnya, apakah status anda sebenarnya dalam PRN Johor ini? Adakah anda di pihak kerajaan kerana anda masih dalam Kerajaan Persekutuan atau anda di pihak pembangkang? Tolong jelaskan kepada rakyat.
Begitu juga dengan parti terbaru ditubuhkan bernama Parti Bangsa Malaysia (PBM) apa status anda sebenarnya? Menyokong kerajaan atau “mesra kerajaan” atau bebas atau pembangkang?
Dengan sebegitu banyak parti yang berminat untuk bertanding dalam PRN Johor ini dalam keadaan semua orang semacam tidak bimbang langsung tentang bahaya Covid-19, benarlah anggapan saya bahawa PRN Johor ini semacam “raptai” kepada parti-parti politik bagi menghadapi PRU-15 sama ada pada tahun ini atau selewat-lewatnya Mei 2023 tahun hadapan.
PRN Johor dan mungkin PRU-15 nanti jelas menunjukkan pertandingan dalam sistem dua parti iaitu BN dan PH sudah tidak wujud lagi.
Ini pilihanraya multi-parti atau pelbagai parti yang akan mengwujudkan resepi “rojak” bagi politik Malaysia. Baik atau buruk? Kita saksikan nanti.
Hassan Abdul Karim
Ahli Parlimen Pasir Gudang
1 Februari 2022 (Selasa)

5

3

votes
Article Rating
Kongsikan artikel ini


MENJAWAB SHAHBUDIN – PENJELASAN SUPOL ANNUAR MUSA

Sahabat saya Shahbuddin Husin dalam hantaran terbaharu di blognya mempersoalkan kenapa Tan Sri Annuar Musa (TSAM) tidak kelihatan bersungguh-sungguh mempertahankan perdana menteri, Datuk Seri Ismail Sabri Yaakob (DSIS) yang pada anggapannya sedang berdepan dengan kritikan hebat dari pelbagai penjuru sejak mengambil alih tampuk kerajaan dari Tan Sri Muhyiddin Yassin (TSMY).
Dalam tulisan yang sama Shahbuddin turut membandingkan peranan yang dimainkan oleh TSAM pada era TSMY menjadi perdana menteri dengan apa yang dilakukannya sekarang. Perbandingan yang membawa kepada kesimpulan seolah-olah TSAM begitu beria-ia mempertahankan TSMY, tetapi bersikap sebaliknya kepada DSIS.
Kata Shahbuddin, sepatutnya sebagai menteri komunikasi dan multimedia, TSAM harus memainkan peranan yang lebih aktif. Mungkin dia maksudkan bukan setakat menjadi perisai, tetapi menjadi tembok batu.
Sebagai penulis politik, kita faham Shahbuddin hanya menjalankan tugasnya. Kita juga faham bahawa sebagai blogger yang kuat mendokong fahaman dan agenda pembangkang, Shahbuddin perlu memanfaatkan apa sahaja peluang yang ada untuk menggembirakan pasukan – dan mungkin juga majikannya.
Di Malaysia, menjadi penulis politik bukanlah sesuatu yang sukar. Ia boleh dilakukan oleh kebanyakan orang. Hanya dengar apa yang orang cakap, kemudian tulislah. Buatlah kesimpulan dan andaian sendiri. Tidak perlu bersusah payah membuat semakan, apatah lagi kajian dan penyelidikan yang sememangnya bukan budaya kita.
Jika Shahbuddin meluangkan sedikit masa untuk menyemak dan menilai apa yang TSAM telah lakukan sejak menjadi menteri KKMM, besar kemungkinan nada tulisannya akan berbeza. Tajuk tulisan itu juga mungkin tidak berbunyi ‘Annuar Musa Tidak Bantu Ismail Sabri?’, sebaliknya akan berbunyi, ‘Kenapa Annuar Musa asyik bantu/pertahan Ismail Sabri?’.
Saya katakan begitu kerana memang itulah yang dilakukan oleh TSAM. Dia bekerja keras siang dan malam bagi mempertahankan kerajaan yang diterajui oleh DSIS. Saya membuat kenyataan ini bukan berdasarkan cakap dengar yang dikutip dari bistro atau kedai kopi, tetapi berdasarkan hubungan kerja saya dengan beliau.
Saya boleh katakan bahawa tidak ada hari bagi TSAM tanpa usaha dan langkah memperkukuhkan kedudukan kerajaan, khususnya DSIS. Saya rasa ramai orang, termasuk Shahbuddin tahu bahawa TSAM merupakan antara penggerak utama misi Keluarga Malaysia yang diperkenalkan oleh DSIS. Bermula daripada peringkat draf sehingga dilancar dan dilaksanakan, peranannya bukan calang-calang. Dialah yang mencipta lagu Keluarga Malaysia, mengadakan pelbagai program dalam pelbagai format dengan matlamat untuk memastikan Keluarga Malaysia benar-benar meresapi jiwa setiap anak watan negara ini sejajar dengan hasrat perdana menteri. Kini, sedang berjalan Town Hall Bicara Keluarga Malaysia, dan TSAM jugalah penerajunya.
Sebagai supolnya, saya tahu bahawa setiap minggu TSAM akan duduk bersama dengan pasukan dari pejabat perdana menteri (PMO) untuk menguruskan hal-hal yang melibatkan kepentingan kerajaan. Dia juga sentiasa bersama dengan Jawatankuasa Komunikasi Kabinet untuk mendengar, merangka, membincang, merencana dan melaksana apa yang perlu.
Sepintas lalu memanglah semenjak menjadi menteri KKMM, TSAM kelihatan tidak segarang semasa menerajui Kementerian Wilayah Persekutuan (KWP). Tetapi bukankah memang sepatutnya begitu? Konflik kepentingan akan berlaku apabila dia, selaku menteri KKMM menggunakan kedudukannya untuk berlebih-lebih dalam soal politik, apatah lagi yang berhubung kait dengan kedudukan perdana menteri yang merupakan salah seorang pemimpin partinya. Akan timbullah pula nanti dakwaan yang dia menggunakan saluran dan jentera kerajaan untuk kepentingan parti dan seumpamanya. Yang hingar nanti penulis macam Shahbuddin juga.
Lain keadaannya dengan di KWP di mana ruang untuk dia bercakap dan menyuarakan pandangan lebih terbuka. Konflik of interest memang ada, tetapi ia boleh diminimumkan berbanding dengan kedudukan sebagai menteri KKMM. Sebagai orang yang cukup lama menjadi pengamat politik, malah pernah terlibat secara langsung dalam politik, saya yakin Shahbuddin faham bahawa strategi politik mempunyai kepelbagaiannya. Ahli politik yang hebat tidak akan menggunakan strategi yang sama sepanjang masa. Contohnya, dengan mendakwa ‘ada sokongan dan cukup bilangan’ berkali-kali.
Saya juga percaya bahawa Shahbuddin dan beberapa pihak lain bukanlah berhajat sangat untuk melihat TSAM mempertahankan DSIS. Apa yang disuarakan bukan bertujuan mengukuhkan kedudukan DSIS, tetapi sekadar untuk memasang perangkap adu domba. Maaf, sahabat, kami tidak akan terjatuh ke dalamnya.
Datuk Dr Budiman Mohd Zohdi, Setiausaha Politik Tan Sri Annuar Hj Musa.

3

2

votes
Article Rating
Kongsikan artikel ini


SUDAH ADA ISMAIL SABRI, NAJIB TIDAK RELEVAN LAGI UNTUK KEMBALI JADI PERDANA MENTERI

Menjelang PRN Johor tidak lama lagi dan mungkin disusuli PRU15 selepas itu, pemimpin supremo DAP, Lim Kit Siang membangkitkan persoalan siapakah calon Perdana Menteri yang akan ditonjolkan UMNO?
Beliau juga menimbulkan persoalan apakah Najib Razak yang dilihat cuba bangkit meraih sokongan rakyat di sebalik sabitan bersalah terhadapnya berkaitan kes rasuah SRC International masih belum terlepas, akan dipilih sebagai calon Perdana Menteri sekali lagi?
“Jadi siapa akan jadi calon Perdana Menteri UMNO selepas PRU15?
“Adakah Ismail Sabri Yaakob atau adakah MCA dan MIC akan menyokong Najib sebagai calon Perdana Menteri?” soal beliau.
MIC, parti komponen BN sebelum ini ada menimbulkan persoalan tentang siapa yang akan dipilih sebagai calon Perdana Menteri bagi gabungan itu.
Lim Kit Siang turut mengaitkan persamaan Najib dengan Donald Trump, bekas Presiden Amerika Syarikat yang juga secara terbuka mahu kembali semula ke White House.
Sebuah organisasi yang dikaitkan dengan kempen politiknya setakat minggu lalu dilaporkan berjaya mengutip dana sebanyak AS$122 juta bagi tujuan tersebut.
Kutipan sebanyak itu adalah dianggap amat besar, lebih-lebih lagi bagi seorang bekas Presiden yang ingin merebut semula jawatannya setelah kecundang pada pemilihan sebelum ini.
Tetapi, dalam konteks Najib, adakah beliau masih relevan untuk kembali semula sebagai Perdana Menteri?
Mesipun disedari penyokong Najib tetap ghairah untuk melihat bekas Perdana Menteri itu kembali menerajui negara, realitinya kedudukan beliau jauh berbeza dengan Trump.
Trump mungkin disokong untuk bangkit semula kerana Presiden Amerika Syarikat, Jo Biden sudah berusia 79 tahun, manakala Trump lebih muda sedikit daripadanya iaitu 75 tahun.
Ditambah pula Trump dan Biden datang daripada parti yang berbeza, persaingan semula mereka tentu saja masih boleh diterima seadanya.
Namun, ia berbeza dengan negara kita kerana Najib dan Perdana Menteri sekarang iaitu Ismail Sabri sama-sama datang daripada UMNO.
Dengan Ismail Sabri baru berusia 62 tahun, sementara Najib sudah berumur 69 tahun, keinginan beliau untuk kembali semula merebut jawatan Perdana Menteri adalah suatu langkah ke belakang yang langsung tidak relevan, malah jelas cacat.
Apabila yang tua masih ada cita-cita untuk mengisi tempat yang sudah diisi oleh orang muda, maka di manakah proses peremajaan dalam UMNO dan kepimpinan negara?
Bukankah memberi peluang dan laluan kepada orang muda selalu dilaungkan oleh sesiapa saja?
Dalam hal ini, apa yang patut dan sesuai Najib lakukan ialah membantu UMNO dan BN memenangi PRU15 dengan sepenuh jiwa dan kekuatan yang ada padanya.
Merebut jawatan Perdana Menteri tidak lagi sesuai dan relevan buatnya, malah jika itu yang berlaku, generasi muda pasti akan menjauhi dan tidak berminat lagi dengan UMNO.
Waima jika sekiranya Najib nanti berjaya dalam rayuannya di Mahkamah Persekutuan yang belum ditentukan tarikhnya sekali pun, beliau tetap tidak relevan lagi untuk mengejar jawatan Perdana Menteri.
Apabila jawatan Perdana Menteri sudah berjaya dipegang oleh pemimpin UMNO sendiri yang lebih muda, pemimpin tua yang sudah pernah menjadi Perdana Menteri seharusnya sudah boleh bersara dengan selesa.
Malah dengan kepimpinan Najib yang menjadikan UMNO dan BN hilang kuasa di tangannya pada PRU 2018 lalu, meletakkannya kembali bukanlah keputusan yang bijaksana.
Pasti akan timbul fobia tertentu semasa eranya berkuasa dahulu yang akhirnya ia akan menimbulkan lebih banyak masalah dan ketakutan daripada cerahnya harapan mencapai kemenangan.
Oleh kerana PRU15 mungkin akan diadakan tidak berapa lama selepas PRN Johor, manakala tarikh rayuannya di Mahkamah Persekutuan belum ada tarikhnya lagi, bersama kebangkitan UMNO yang nampaknya kian ketara ketara ketika ini, langkah terpuji yang seharusnya Najib lakukan ialah segera mengumumkan secara rasmi beliau tidak mahu kembali lagi.
Ini pasti lebih membantu UMNO daripada beliau terus membisu dan tidak berkata apa-apa. –
ShahbudinHusin 02/02/20222.

4.5

2

votes
Article Rating
Kongsikan artikel ini


KALAU RAKYAT KELANTAN MAHU ROYALTI, PASTIKAN PAS TEWAS PRU15!!

Pilihan raya ke 15 akan berlangsung tidak lama lagi. Keunikan pilihan raya kali ini ialah kerana adanya penglibatan berjuta-juta pengundi muda dan yang belum berdaftar, hampir 5 juta jumlahnya di seluruh negara.
Di Kota Bharu saja, dijangkakan ada pertambahan seramai 25,000 pengundi baru dalam pilihan raya akan datang. Ini bererti keputusan pilihanraya kali ini boleh memberi kejutan yang besar jika ramai pengundi baru ini keluar menunaikan tanggugjawab mereka.
Isu utama yang rakyat Kelantan perlu memberi perhatian berat kali ini ialah soal tuntutan royalti minyak terhadap Petronas dan Kerajaan Pusat. Tuntutan sebanyak 5% dari hasil minyak dan gas sejak tahun 1975 melibatkan anggaran lebih RM20,000 juta atau RM20 bilion kepada dana Rakyat Kelantan.
Ini adalah jumlah wang yang besar yang Kerajaan Pusat terhutang kepada rakyat Kelantan. Royalti ini adalah berasas kepada perjanjian antara Pusat dan Negeri Kelantan pada tahun 1975 yang sahih.
Oleh sebab itu kita tidak faham mengapa PAS menarik balik tuntutan ini daripada dibicarakan di Mahkamah hanya kerana Kerajaan Pusat memberi RM400 juta sedangkan hak kita lebih daripada itu.
Hanya dengan memperolehi wang daripada Petronas itu barulah kita dapat membangunkan negeri Kelantan. Kita boleh bekal kepada rakyat air bersih yang cukup. Kita boleh menyediakan kilang kilang untuk memberi pekerjaan kepada anak muda.
Kita boleh menyediakan industri minyak yang besar seperti di negeri Sarawak, di mana hasil yang mereka perolehi lebih RM5,000 juta setahun itu dapat memperbaiki sekolah, menyediakan perumahan yang cukup dan juga membina hospital di daerah-daerah yang sesuai untuk menolong rakyat di pedalaman.
Sarawak boleh membuat tuntutan royalti dengan berjaya kerana mereka bersatu dan bermuafakat dengan kukuh sehinggakan kerajaan Pusat bersetuju dengan tuntutan mereka.
Pemimpin Kelantan sebaliknya hanya berpuas hati bila mereka dapat jadi Menteri dan ada Vellfire atau Alphard. Mereka tidak peduli terhadap kemiskinan rakyat.
Saya telah menghantar cadangan saya bagaimana industri minyak dan gas boleh dibangunkan di Kelantan kepada pimpinan UMNO.
Saya berpuas hati bahawa jika UMNO kembali berkuasa di Pusat, royalti minyak atau cash payments akan dibayar kepada Kelantan.
Kalau Sarawak ada PETROS atau Sarawak Petroleum, maka kita juga akan tubuhkan Kelantan Petroleum. Beribu pekerjaan dapat kita sediakan kepada anak muda Kelantan.
Perumahan yang cukup dapat kita bina. Sampah dapat kita kutip. Bayaran cukai tanah dan pembayaran pejabat tanah dapat kita kurangkan.
Bas perkhidmatan awam dapat kita sediakan dan tempat parking yang mencukupi dapat dibina untuk kemudahan semua supaya tidak perlu lagi MPPKB hantar saman setiap masa
32 tahun adalah satu masa yang lama. Dengan pemerintahan UMNO yang baru rakyat Kelantan bolehlah dapat bekalan air yang cukup. Tak payah lagi cari pam untuk bawa masuk air ke dalam rumah. Tak payah lagi gali telaga. Tak payah juga guna drilling nak cari mata air untuk kegunaan persendirian.
Kedai makan dan restoren boleh berniaga dengan aman kerana ada air yang cukup untuk membasuh periuk dan mencuci pinggan mangkuk.
Sudah sampai masanya pengundi Kelantan mencari jalan untuk keluar daripada keadaan yang terseksa sekarang. Memanglah Pas merupakan musuh politik yang kuat kerana pemimpin mereka ada banyak projek; jadi mereka dapat memberi upah yang baik kepada pekerja serta jentera pilihan raya mereka.
Tetapi saya menyeru kapada pengundi, khususnya orang muda, fikirkanlah nasib rakyat yang lain yang memerlukan kerajaan yang baik untuk menolong mereka.
Di Kelantan kita tahu pilihan rakyat lazimnya ialah sama ada kepada PAS atau UMNO. Tidak ada pihak lain yang akan berjaya. Kali ini PAS dan rakan rakan baru mereka cuba menggambarkan pemimpin UMNO itu rakus dan penuh dengan rasuah. Ada yang dibawa ka Mahkamah.
Saya ingin ingatkan pengundi, yang dibawa ke mahkamah belum lagi selesai proses pengadilannya, jadi tunggulah dulu sebelum menjatuhkan hukuman terhadap mereka.
Lagipun yang tidak didakwa belum tentu lagi benar-benar bersih, cuma mereka tidak didakwa kerana mereka menyokong pemimpin tertentu.
Bagi rakyat apa yang penting, kerajaan yang ada tidak duduk berdiam diri. Kerajaan mesti selalu berusaha untuk menolong meringankan beban rakyat.
ZAID IBRAHIM
Bekas Menteri Di Jabatan Perdana Menteri.

0

0

votes
Article Rating
Kongsikan artikel ini


SELEPAS ITIK, KINI JERUNG PULA….

Presiden PAS, Abdul Hadi Awang memberi amaran terhadap anggota parti itu “yang digoda” dan melanggar sumpah taat setia (baiah) mereka terhadap PAS.
Tegas Abdul Hadi, PAS tidak akan bersama Umno melalui pendekatan BN “yang telah bocor bahteranya kerana PAS tidak mahu tenggelam bersama” gabungan itu.
“Walaupun terdapat segelintir ahli PAS yang digoda supaya mengubah ‘road map’ dan hala tuju PAS, namun yang tergoda itu akan kembali ke pangkal jalannya, atau terpelanting jatuh disambar jerung, atau tenggelam dalam gelombangnya sepertimana mereka yang pernah melakukannya dahulu.
“Namun, para pemimpin yang setia kepada perjuangan PAS dan ahli-ahli yang memberikan wala’ dan taat secara tidak membabi buta, terus melayari bahteranya hingga sampai ke destinasi dengan izin Allah SWT,” katanya pada hantaran di media sosial hari ini.
“PAS yakin bahawa mereka yang mengkhianati baiah mereka kepada PAS pasti akan menerima akibatnya,” tegasnya lagi.
Dalam memberi peringatannya, Abdul Hadi yang juga ahli parlimen Marang memetik firman Allah SWT pada ayat 10, Surah al-Fath.
Tidak jelas siapa yang dimaksudkan Abdul Hadi sebagai ahli yang melanggar baiah itu.
Pun begitu, terdapat pemimpin PAS yang masih mahu mengekalkan kerjasama dengan Umno melalui gagasan Muafakat Nasional manakala presiden PAS itu mahu parti pimpinannya kekal bersama Bersatu di bawah panji Perikatan Nasional (PN).
Dalam pada itu, Abdul Hadi hari ini berkata sudah “terang lagi bersuluh PAS mahu mengembalikan Umno ke pangkal jalan” perpaduan umat Melayu dan Islam mengikut acuan Islam.
“Pada masa yang sama, tidak meninggalkan mana-mana golongan yang tercicir dan bersama masyarakat majmuk dalam gagasan Perikatan Nasional (PN) dan Muafakat Nasional (MN) bersama Parti Pribumi Bersatu Malaysia (Bersatu).
“Akan tetapi, Umno masih lagi membawa pendekatan ‘asabiyyah Melayu yang hanya melibatkan Umno dan PAS sahaja serta meminggirkan sahabatnya sendiri daripada kalangan Bersatu,” katanya lagi.
Sumber –
https://m.malaysiakini.com/news/609277

3.3

3

votes
Article Rating
Kongsikan artikel ini


TIADA FAEDAH LAYAN PAS, PENDIRIAN UMNO TERANG LAGI BERSULUH

PAS terus melemparkan segala ugutan, tomahan dan sanggahan terhadap UMNO. Tiada faedahnya terus melayan karenah PAS. Pendirian UMNO telah terang lagi bersuluh.
Hanya PAS yang tidak tahu apa yang ia kehendaki. Susah kalau orang kegilaan talak ini kerana dalam fikiran mereka di buang sayang, di telan pahit.
Misi UMNO dan BN seterusnya ialah untuk terus mara kehadapan dan meninggalkan episod ini.
Yang akan menentukan kemenangan BN ialah sokongan masyarakat pelbagai kaum. Jadi keutamaan mesti diberikan untuk meraih sokongan masyarakat majmuk Johor.
Rakan-rakan UMNO dalam BN mesti memahami ini. Bahawa kemenangan mereka tidak lagi boleh disandarkan kepada UMNO semata-mata.
Mereka mesti tampil meyakinkan pengundi bukan Melayu bahawa BN mesti dikembalikan semula sebagai Kerajaan.
Meningkatkan sokongan bukan Melayu mesti menjadi strategi paling penting. Ada dua sebab kenapa ia sangat penting.
Pertama, kita mesti kembali kepada formula politik berkongsi kuasa dalam semangat perkongsian yang tulen.
Bukan hanya melantik seorang dua wakil bukan Melayu dalam Kerajaan sebagai gambaran sebuah kerajaan yang inklusif.
Keterangkuman mesti bersandarkan hasrat yang tulen dan murni, bukan pementasan wayang yang olok-olok.
Kedua, masyarakat bukan Melayu adalah bahagian penting dalam kehidupan sosial, ekonomi dan politik Malaysia.
Sampai bila mereka harus mempunyai perwakilan sipi-sipi dalam Kerajaan dan pentadbiran.
Telah sampai masanya mereka menjadi sebahagian dari Kerajaan dan menguruskan negeri dan negara ini secara bersama dengan UMNO, parti terbesar orang Melayu.
Terimalah hakikat bahawa hanya dengan UMNO, kestabilan politik dan perkongsian kuasa itu boleh diuruskan dengan jayanya.
61 tahun pengundi bukan Melayu memberikan kepercayaan kepada BN. Sekarang adalah masa untuk kembali ke pangkuan BN. Walaupun BN bukan sempurna, tetapi ia pasti lebih baik dari PH dan PN dalam menjamin kepentingan politik bukan Melayu.
KHALED NORDIN
Naib Presiden UMNO.

4

1

vote
Article Rating
Kongsikan artikel ini


BERSATU SUDAH LUPAKAN MN, APAKAH PAS BAKAL TINGGALKAN MN?

Presiden Bersatu, Mahiaddin Md Yasin berkata, beliau sudah pun melupakan keinginan untuk menyertai Muafakat Nasional atau MN yang diasaskan penubuhannya oleh UMNO dan Pas.
Dengan itu, katanya, perkara itu tidak perlu diungkit-ungkit lagi.
“Bersatu telah buat keputusan untuk tidak menyertai MN. UMNO pun telah buat keputusan dalam Perhimpunan Agungnya untuk tidak bekerjasama dengan Bersatu.
“Jadi apa lagi yang hendak diungkit?
“Ada hikmahnya Bersatu tidak bekerjasama dengan UMNO. Jadi Bersatu tidak terpalit dengan masalah moral yang membelenggu pemimpin UMNO.
“Secara peribadi saya malu untuk dikaitkan dengan parti yang masih mengangkat seorang yang telah didapati bersalah oleh mahkamah atas satu kesalahan jenayah berat sebagai boss,” tegas bekas Perdana Menteri itu sebagai menjawab dakwaan Najib Razak yang menuduh Bersatu mengkhianati UMNO bermula sejak pada PRN Sabah pada tahun 2020 lagi.
Mahiaddin berkata, Bersatu tidak pernah mengkhianati UMNO kerana tidak pernah bertanding menentang calon parti itu di mana-mana kerusi semasa PRN Sabah.
Sebaliknya, menurut beliau, sebarang konflik yang berlaku dalam PRN Sabah adalah sama ada antara BN dengan PBS atau BN dan rakan PN lain.
“Jadi saya tidak faham dengan tuduhan Najib bahawa Bersatu telah mengkhianati UMNO dalam PRN Sabah dan dengan itu ia ia didakwa menjadi punca MN gagal,” katanya.
Penjelasan Mahiaddin ini jelas menunjukkan Bersatu memang tidak ingin lagi untuk bekerjasama dendam UMNO atau menyertai MN selagi “kluster mahkamah”, terutama yang sudah disabitkan terus tercongok seolah-olah masih ada peranan penting dalam UMNO.
Begitu pun, ketegasan Mahiaddin ini berbeza sedikit dengan pendirian Pas, salah satu parti yang menganggotai PN dan rakan karib Bersatu yang dilihat masih cuba mahu merangkumkan UMNO – Pas – Bersatu dalam satu bakul kerjasama atas nama penyatuan ummah.
Bagi Pas, kerjasama mereka dengan UMNO saja, tanpa melibatkan Bersatu tidak bermakna apa-apa, malah lebih mungkin kecundang kepada PH dalam PRU15 akan datang.
Sebab itu, pendirian Pas agak keras terhadap UMNO selagi parti itu kekal menolak Bersatu.
Tetapi, dengan penegasan terbaru Mahiaddin ini, adalah jelas Bersatu sudah tidak teringin lagi untuk bersama dengan UMNO.
Apakah dengan pendirian terbaru Bersatu ini akan menyebabkan Pas juga menolak UMNO secara rasmi dan keluar daripada MN dengan segera?
Atau Pas masih tetap dengan agenda mahu menyatukan UMNO dan Bersatu?
– ShahbudinHusin 04/01/2022.

5

1

vote
Article Rating
Kongsikan artikel ini


‘KENYATAAN BALAS ZAFRUL HANYA UNTUK MENUTUP MASALAH SEBENAR’

Kenyataan balas Menteri Kewangan kepada soalan yang diajukan saya berkenaan pinjaman tanpa cagaran sebanyak RM2.5 bilion kepada Genting Hong Kong (GHK) ternyata tersasar dari isu sebenar yang kini cukup memprihatinkan kepada seluruh rakyat Malaysia.
Zafrul menyatakan bahawa pinjaman tanpa cagaran itu adalah norma dan praktik biasa dalam sektor perbankan, dan bank-bank tidak akan dihadapkan dengan kerugian.
Lagak santai dan bersahaja beliau dalam memberi pencerahan tentang isu ini amat mengecewakan tatkala kita sedia maklum bahawa badan-badan atau tabung-tabung kewangan utama negara mempunyai pertalian pelaburan yang cukup besar di dalam bank-bank tempatan di negara ini.
Apabila bank-bank mengalami kerugian, kepentingan rakyat turut terkesan. Dalam isu pinjaman tanpa cagaran kepada GHK, kerugian yang ditanggung Maybank, CIMB dan RHB akan turut ‘ditanggung’ oleh rakyat Malaysia.
Malaysia telah lama berselirat dengan pelbagai skandal kewangan; dari skandal Bumiputera Finance hingga 1MDB di mana berbilion ringgit lesap dek kerana salahguna kuasa, rasuah dan ketiadaan prinsip ketelusan dan kebertanggungjawaban oleh badan-badan bertanggungjawab.
Kebejatan secara sistemik ini tertonjol dengan nyata tatkala kedudukan kita menurut Indeks Persepsi Rasuah merudum teruk sejak dua tahun lalu. Dan ianya berlaku di bawah kemudi menterinya yang sekarang.
Saya setuju bukan kerja Menteri Kewangan untuk menyemak atau meneliti bagaimana bank-bank sepatutnya beroperasi.
Namun, Menteri Kewangan yang cekap pasti akan menonjolkan sikap dan nilai integriti yang tinggi dalam mengurus peruntukan dan dana, terutamanya di saat ini di mana jutaan rakyat Malaysia sedang berdepan dengan masalah pengangguran, keadaan ekonomi yang belum kukuh serta masalah kemiskinan.
Tidak kurang sebilangan rakyat yang menghadapi kesukaran untuk membayar balik pinjaman kerana dampak hentakan wabak COVID-19 ke atas ekonomi kita.
Masalah bankrupsi yang kini dihadapi oleh segelintir yang lain ternyata satu pukulan maut.
Kepada para tauke yang ada ‘cable’, masalah ini dianggap “tidak ada kerugian material”, dan sebaliknya boleh ditangani dengan sedikit pengstrukturan korporat.
Kepada ahli-ahli ekonomi, ia hanya “risiko moral”. Namun, rakyat Malaysia melihatnya sebagai satu bentuk ketidakadilan.
Zafrul adalah kepala Perbankan Pelaburan semasa di Maybank apabila urusan pinjaman kepada GHK dibuat. Dia kemudiannya berkhidmat di dalam badan eksekutif di CIMB semasa pinjaman kepada GHK diservis.
Dia telah menjawat jawatan sebagai Menteri Kewangan selama hampir dua tahun. Dia mempunyai kepakaran yang luas berhubung perjanjian itu, dan mempunyai masa yang cukup untuk melakukan pindaan yang mampu memastikan manfaat kepada pengguna-pengguna bank, tapi itu tidak berlaku.
Ringkasnya, hanya ada seorang yang mampu merundingkan perjanjian yang lebih baik kepada GHK bagi pihak rakyat Malaysia iaitu Menteri Kewangan sekarang. Ternyata beliau telah gagal.
ANWAR IBRAHIM
4 Februari 2022.

4.7

3

votes
Article Rating
Kongsikan artikel ini


PRN JOHOR ‘RAPTAI’ PRU15, INI MASA TERBAIK UMNO MUKTAMADKAN CALON PM

Walau apa pun alasan serta tujuan PRN Johor diadakan, matlamat besarnya tidak lain ialah untuk memastikan kemenangan BN dalam PRU15 akan datang.
Untuk itu, oleh kerana PRN Johor boleh dianggap sebagai “reahersal” atau raptai sebelum ketibaan PRU15, keputusan yang harus dicapai BN bukan sekadar untuk menang cemerlang, tetapi juga perlu menampakkan UMNO sebagai parti yang ada masa depan untuk mentadbir negara ini.
Untuk UMNO dan BN dilihat sebagai parti yang ada masa depan, mahu tidak mahu, prasyarat pentingnya ia mesti tidak menyembunyikan siapa calon Perdana Menterinya.
Sementara PH tetap menamakan Anwar Ibrahim sebagai calon Perdana Menteri dan PN mahu menonjolkan Mahiaddin Md Yasin sekali lagi sebagai Perdana Menteri, malangnya UMNO sehingga kini masih tidak berani menamakan siapa calon Perdana Menterinya.
Lebih malang lagi sikap UMNO itu ialah kerana sementara Ismail Sabri Yaakob, Naib Presiden UMNO sendiri sudah berada di atas kerusi Perdana Menteri, ia masih lagi berahsia siapa calon Perdana Menterinya selepas PRU15 akan datang.
Tidakkah ini sebenarnya amat pelik?
Bukankah oleh kerana Ismail Sabri sudah berada di kerusi tersebut, manakala Presiden UMNO, Zahid Hamidi masih perlu membela diri atas 47 pertuduhan rasuah di mahkamah, Timbalan Presiden, Mohamad Hasan pula bukan merupakan Ahli Parlimen, malah mempunyai rekod menyebabkan Negeri Sembilan jatuh ke tangan PH dalam PRU14 lalu, begitu juga dengan bekas Perdana Menteri, Najib Razak sudah disabitkan bersalah dan entah bila kes rayuannya di Mahkamah Persekutuan akan didengar, satu-satunya calon yang UMNO tidak harus ragu-ragu menonjolkannya ialah tidak lain selain Ahli Parlimen Bera yang merupakan Perdana Menteri sedia ada?
Jika bukan Ismail Sabri, UMNO mahu siapa lagi?
Dalam hal ini, memandangkan tarikh akhir PRU15 harus diadakan selewat-lewatnya pada Mei 2023, bermakna UMNO tidak punya banyak masa lagi untuk berdepan dengannya.
Dengan tempoh masa yang boleh dikira relatif singkat itu, PRN Johor hendaklah dimanfaatkan dengan sebaik-baiknya oleh UMNO sebagai gambaran keinginan menuju kemenangan dalam PRU15.
Untuk itu, UMNO seharusnya tidak berlengah lagi untuk menamakan Ismail Sabri sebagai calon Perdana Menteri, seterusnya memberikan beliau lebih peranan dalam PRN Johor ini.
PRN tidaklah sama dengan PRK di mana biasanya Perdana Menteri tidak terlibat dalam banyak perkara berkaitannya.
Lebih-lebih lagi disebabkan PRN Johor ini merupakan penanda aras penting dan “reahersal” sebelum ketibaan PRU15, keberadaan serta penglibatan Perdana Menteri tidak boleh dipandang sepi atau diabaikan begitu saja.
Jika BN kalah, ia tentu saja akan merencatkan perjalanan menuju kemenangan yang selesa dalam PRU15 akan datang, tetapi jika menang sekali pun, namun tanpa ada calon Perdana Menteri yang ditonjolkan, kemenangan itu tidak pula memberi apa-apa makna.
Sebaliknya kemenangan itu nanti akan terus menyebabkan teka-teki di kalangan rakyat dan kepada ahli serta penyokong UMNO sendiri.
Tambah buruk lagi jika di sebalik teka-teki yang tiada jawapan itu,diselitkan pula dengan gambaran seolah-olah Presiden UMNO, Zahid Hamidi yang ada kes mahkamah atau Najib yang sudah disabitkan bersalah atau Mohamad Hasan yang tiada apa-apa kedudukan di Parlimen serta negerinya sendiri jatuh ke tangan pembangkang, turut diletakkan sama sebagai calon Perdana Menteri?
Adakah membiarkan keadaan itu berterusan lebih mampu memberi keyakinan kepada rakyat untuk mengundi BN atau segera menamakan Ismail Sabri yang sudah sedia sebagai Perdana Menteri sebagai calon Perdana Menteri selepas PRU15, berupaya memberi lebih keyakinan untuk UMNO dipilih menerajui kerajaan?
Kepada pimpinan UMNO – tepuk dada tanyalah selera!!
– ShahbudinHusin 05/02/2022.

5

3

votes
Article Rating
Kongsikan artikel ini


APA YANG KITA MAHU DARIPADA PRN JOHOR?

Mahu mandat rakyat Johor dikembalikan sebagaimana PRU14 dulu?
Mahu mandat rakyat sentiasa dihormati?
Mahu UMNO tidak terus dengan lagak angkuh, sombong dan tamak kuasa?
Mahu PRN Johor adalah pilihanraya terakhir yang sengaja dipaksa dan membuatkan rakyat susah kerananya?
Mahu pimpinan UMNO tidak terus memaksa PRN di negeri-negeri lain selepas ini tanpa mengambil kira wabak Covid19 yang belum reda dan rakyat yang belum pulih kesan bencana banjir yang baru melanda?
Mahu pilihanraya di negeri-negeri lain selepas ini diadakan serentak dengan PRU15?
Mahu pimpinan UMNO sentiasa insaf diri dan tidak berasa bangga diri?
Mahu pimpinan UMNO kekal bersikap rendah diri dan kenal rumput di bumi seperti dalam keadaan mereka tiada kuasa selepas kalah PRU14 dulu?
Mahu pimpinan UMNO tidak begitu celupar, berlagak sehingga sanggup melabel orang lain seperti zoologist dan sebagainya?
Mahu pimpinan UMNO yang ada kes mahkamah sepatutnya menyelesaikan masalah mereka terlebih dahulu serta tidak bertindak seolah-olah memperalatkan parti?
Mahu persahabatan UMNO dan Pas kembali bertaut seperti sebelum ini?
Mahu penyatuan ummah kekal sebagai agenda utama orang Melayu?
Mahu Ismail Sabri diberi lebih masa dan lebih lama menjalankan tugas sebagai Perdana Menteri?
Mahu Ismail Sabri tidak dalam tekanan atau gangguan oleh partinya sendiri?
Mahu Perdana Menteri tidak terus dipaksa membubarkan Parlimen sebelum penggalnya matang?
Mahu PRU15 terus dilewatkan atau setidak-tidaknya sehingga tahun 2023?
Jawapan kepada semua keinginan di atas hanya ada satu – JANGAN BIARKAN BN MENANG DALAM PRN JOHOR INI!!
– ShahbudinHusin 06/02/2022.

3

2

votes
Article Rating
Kongsikan artikel ini


TAK HABIS2 CABAR TEKAN BUTANG, NAJIB HANYA MENYUSAHKAN LAGI ISMAIL SABRI

Sepanjang minggu lalu, selain berbalah dan berbalas serangan dengan Mahiaddin Md Yasin, bekas Perdana Menteri, Najib Razak juga beberapa kali menyindir Bersatu dan pimpinannya berkaitan isu tekan butang terhadap kerajaan.
Sindiran dan sikap sinis Najib berkaitan tekan butang yang berulang kali itu seolah-olah mencabar Mahiaddin, Bersatu dan PN agar segera berbuat demikian.
Dalam salah satu postingnya di media sosialnya hari ini, Najib yang sudah dijatuhi hukuman bersalah berkaitan kes SRC International dan sedang dalam proses rayuan di Mahkamah Persekutuan, sekali lagi mencabar Bersatu berkenaan tekan butang atau menjatuhkan kerajaan.
Katanya, jika Ketua Penerangan Bersatu, Wan Saiful Wan Jan ingin tahu siapa “poster boy” BN pada PRU15 akan datang, suruhlah Mahiaddin cepat-cepat menekan butang atau dalam erti kata lain, segera menjatuhkan kerajaan supaya pilihanraya dapat diadakan.
Kenapakah beliau terus menerus berbuat demikian?
Adakah Najib sekadar memberi “cabaran manja” kerana sedar Mahiaddin, Bersatu dan PN mungkin tidak berani berbuat demikian atau beliau benar-benar mahu butang ditekan dan seterusnya menyebabkan Ismail Sabri Yaakob jatuh sebagai Perdana Menteri?
Bagaimana jika Mahiaddin benar-benar sedia melakukannya?
Tetapi, apa pun pertimbangannya, sikap dan dan perlakuan Najib itu jelas lagi nyata amat menyusahkan Ismail Sabri yang kini mewakili UMNO mentadbir negara selaku Perdana Menteri.
Apa lagi, tindakannya yang berulang kali menyindir, mencabar dan meminta Mahiaddin, Bersatu atau PN menekan butang itu sepertinya beliau tidak mahu melihat Ismail Sabri berada lebih lama lagi sebagai Perdana Menteri.
Harus disedari, meskipun BN dan PN, UMNO serta Bersatu sedang berbalah dalam politik, khususnya menghadapi PRN Johor, namun kedua-dua parti itu saling bekerjasama membentuk kerajaan di peringkat persetukuan dengan persetujuan bersama meletakkan Ismail Sabri sebagai Perdana Menterinya.
Kenapa setelah berjaya meletakkan Ismail Sabri, seorang pemimpin UMNO sendiri sebagai Perdana Menteri selepas Mahiaddin dijatuhkan yang mana Najib adalah salah seorang yang bertindak menarik sokongan terhadapnya, tetapi dalam masa yang sama beliau masih tak habis-habis dengan cerita tekan butang?
Sampai bila Najib mahu berperangai begini?
Bukankah Najib selaku bekas Perdana Menteri, sepatutnya lebih berperanan mengukuhkan kedudukan Ismail Sabri sebagi Perdana Menteri daripada UMNO dan mahukannya kukuh dengan lama berada di situ daripada mencucuk serta menggoncang kedudukannya?
Apa faedahnya kepada Najib dan UMNO jika Ismail Sabri dijatuhkan dan PRU15 diadakan dalam waktu terdekat?
Apakah benar-benar terjamin UMNO dan BN mampu membentuk kerajaan secara sendirian?
Apakah jika PRU15 diadakan dalam waktu terdekat ini, maka Najib boleh bertanding lagi?
Adakah Najib sebenarnya sedang mengalami “jiwa kacau” selepas rayuannya di Mahkamah Rayuan baru-baru ini ditolak, lalu sementara tarikh rayuan di Mahkamah Persekutuan belum lagi ditetapkan, beliau lebih rela melihat segala-galanya rosak binasa dan Ismail Sabri terus susah kerananya, meskipun yang mengetuai kerajaan sekarang ialah UMNO?
Jika bukan itu sebabnya, susah sangatkah Najib sebagai pemimpin UMNO dan bekas Perdana Menteri untuk bersikap lebih bijaksana dengan membantu dan memastikan Ismail Sabri berada lebih lama lagi sebagai Perdana Menteri?
– ShahbudinHusin 06/02/2022.

5

2

votes
Article Rating
Kongsikan artikel ini


PATUTLAH NAJIB GELAR DIA INI BEBAL….

Semalam Najib Razak menggelar Ketua Penerangan Bersatu, Wan Saiful Wan Jan sebagai bebal kerana tidak tahu membezakan antara pilihan raya negeri (PRN) dengan pilihan raya umum (PRU) serta berterusan mendesak UMNO/BN untuk menamakan siapa “poster boy”mereka dalam PRN Johor akan datang ini.
Kata Najib, oleh kerana di Johor ini hanya suatu PRN, maka sudah tentu Menteri Besar, Hasni Mohamed akan menjadi “posteri boy”, sama seperti yang dilakukan UMNO/BN pada PRN Melaka sebelum ini.
Dengan demikian, tambahnya, tiada keperluan untuk meletakkan dirinya, Zahid Hamidi atau Ismail Sabri sebagai “poster boy” dalam PRN Johor.
“Boleh tahan bebal adik buku manifesto ini,” kata Najib lagi.
Hari ini, Wan Saiful sekali lagi menunjukkan kebebalannya apabila menyalahkan kerajaan PH yang mentadbir negara selama 22 bulan selepas PRU14 kerana suka memotong peruntukan tanpa mengambil kira keperluannya untuk rakyat.
“Apabila kita, Bersatu, sebahagian daripada PH, ketika rakyat perlukan bantuan dan minta bantuan, kita lihat bagaimana agenda PH potong sana, potong sini.
“Kurangkan bantuan ini, potong bantuan itu. Sebaliknya mereka beri bantuan RM30.
“Jumlah itu habis selepas sekali atau dua kali makan,” katanya ketika sesi taklimat jentera Perikatan Nasional (PN) di Batu Pahat.
Berikutan cubaannya menyalahkan PH itu, sedarkah Wan Saiful siapa yang mengetuai kerajaan PH ketika itu?
Bukankah Perdana Menteri PH ialah Tun Mahathir Mohamad, Pengerusi Bersatu dan Mahiaddin Md Yasin selaku Presiden Bersatu adalah merupakan salah seorang menteri dalam kerajaan ketika itu?
Jadi, Wan Saiful nak salahkan siapa?
Tidakkah yang salah ketika itu ialah pemimpin dan partinya sendiri yang mengetuai kerajaan pada waktu itu?
Walaupun Tun Mahathir sudah tidak lagi bersama Bersatu, tetapi dengan Mahiaddin masih mengetuai parti itu, malah rekodnya sebagai Perdana Menteri jauh lebih gagal sehingga hanya mampu bertahan selama 17 bulan saja, apa yang mahu Wan Saiful buktikan?
Mahiaddin bukan saja gagal sebagai Perdana Menteri, malah ketika menjadi Menteri Dalam Negeri era PH, turut langsung tidak berfungsi sebagai pemimpin banyak pengalaman dalam kerajaan.
Kepada Wan Saiful yang membangkitkan pemotongan peruntukan di era PH, tidakkah beliau sedar ketika Mahiaddin jadi Perdana Menteri, lebih banyak peruntukan disekat dan tidak diberikan sehingga menyebabkan kemarahan lebih merata lantaran di waktu yang sama ancaman Covid19 membawa lebih kesusahan kepada rakyat jelata?
Jika Najib semalam menggelarnya “boleh tahan bebal”, tanpa keraguan lagi sekarang ini gelaran itu memang sesuai untuk beliau.
– ShahbudinHusin 07/02/2022.

5

1

vote
Article Rating
Kongsikan artikel ini


AYUH MALAYSIA, RAFIZI SEGARKAN LAGI ANGIN PERUBAHAN MENUJU PRU15

Setelah mengambil kira keputusan Pilihanraya Negeri Johor dan pandangan pelbagai pihak, saya dan sahabat-sahabat lain di dalam KEADILAN membuat keputusan untuk terus melancarkan satu kempen rakyat ke arah menghadapi Pilihanraya Umum ke-15.
Kempen yang bertemakan Ayuh Malaysia mempunyai matlamat berikut:
1. Mengajak sukarelawan dari kalangan rakyat yang mahu meneruskan momentum perubahan untuk turut serta mendekati pengundi-pengundi atas pagar dengan memainkan peranan di dalam kempen digital, menjadi Ejen Kira Undi (PACA) dan sukarelawan pilihanraya
2. Memberi nafas baru kepada kempen KEADILAN dan PH dengan penekanan khusus kepada pengundi atas pagar di kerusi-kerusi marginal yang berhadapan tentangan sengit
3. Mempengaruhi diskusi dan kempen politik agar lebih berfokus ke arah mencari penyelesaian kepada masalah-masalah utama masyarakat melalui percambahan idea dasar dan pelan pelaksanaan
4. Menampilkan tokoh yang lebih muda dari kalangan pimpinan KEADILAN untuk menjuarai platform dasar yang berfokus kepada penyelesaian masalah
Platform Ayuh Malaysia ini bukan inisiatif khusus KEADILAN, tetapi ia digerakkan oleh pimpinan muda KEADILAN dengan harapan dapat menarik minat penyertaan pelbagai lapisan masyarakat.
Selain saya dan Saudari Nurul Izzah, pelancaran Ayuh Malaysia akan turut menampilkan Sdr Nik Nazmi Nik Ahmad (Ahli Parlimen Setiawangsa), Sdr Akmal Nasir (Ahli Parlimen Johor Baharu), Sdr Chang Lih Kang (Ahli Parlimen Tanjung Malim), Sdr Manivannan Gowindasamy (mantan Ahli Parlimen Kapar) dan Sdr Lee Chean Chung (ADUN Semambu, Pahang).
Majlis pelancaran Ayuh Malaysia juga akan memperkenalkan aplikasi CISTA yang dibangunkan bagi membolehkan setiap rakyat Malaysia menjadi sukarelawan untuk berkhidmat membawa mesej perubahan ke arah Malaysia yang lebih baik.
Maklumat lanjut majlis pelancaran Ayuh Malaysia adalah seperti berikut:
Tarikh : Sabtu, 26 Mac 2022
Masa : 8 malam
Tempat : VIDA Bukit Ceylon, Kuala Lumpur
Oleh kerana kehadiran dihadkan kepada 150 orang untuk mematuhi Prosedur Amalan Standard (SOP), majlis ini dibuka kepada pihak media dan jemputan sahaja.
Pihak media yang ingin hadir boleh mengesahkan kehadiran dengan Pengerusi JK Penganjur, Sdr Zahir Hassan di emel
[email protected]
 atau WhatsApp di talian 012 225 0897.
Orang ramai yang tidak berpeluang hadir dijemput mengikuti majlis pelancaran secara langsung di laman Facebook, Youtube dan Twitter saya bermula jam 8 malam esok.
Kami akan membentangkan teras lima (5) dasar yang wajar diberi perhatian oleh masyarakat untuk menyelesaikan pelbagai masalah yang dihadapi orang ramai (seperti masalah peluang pekerjaan, masalah kos sara hidup, masalah perumahan dan lain-lain).
Kami berharap idea-idea yang bakal kami bentangkan melalui Ayuh Malaysia dapat menghidupkan kembali semangat orang ramai untuk terus berusaha membawa Malaysia ke satu peringkat yang lebih baik.
RAFIZI RAMLI
Naib Presiden PKR
25 Mac 2022.

3.7

3

votes
Article Rating
Kongsikan artikel ini


KECEWA LAGI NAMPAKNYA KLUSTER MAHKAMAH UMNO…

Tindakan pembangkang tidak menyokong usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (Sosma) di Dewan Rakyat pada Rabu lepas dianggap tidak melanggar MOU dengan kerajaan.
Menteri Kesihatan, Khairy Jamaluddin berkata, mesyuarat Kabinet semalam telah membincangkan perkara itu dan mendapati Ahli-Ahli Parlimen pembangkang yang menolak usul berkenaan tidak melanggar MOU yang dimeterai antara kerajaan dengan PH pada September tahun lepas.
“MOU hanya terpakai kepada undang-undang atau RUU (rang undang-undang) yang boleh menyebabkan hilang kepercayaan kepada kerajaan.
“Ia sama ada RUU perbekalan yang lebih dikenali sebagai bajet atau usul tidak percaya Perdana Menteri.
“Kalau undang-undang biasa macam usul Sosma dan lain-lain, ia tidak tertakluk kepada MOU sebab ia tidak bermaksud bahawa sudah hilang kepercayaan kepada kerajaan, cuma tidak setuju dengan peruntukan Sosma, itu saja.
“Mereka bukan menentang kerajaan,” katanya.
Di sebalik UMNO, khususnya kluster mahkamah meneruskan lagi desakan serta tekanan mahu PRU15 disegerakan berikutan penolakan usul itu yang dianggap meletakkan kerajaan tiada kestabilan, keputusan kabinet ini tentunya amat mengecewakan mereka.
Desakan dan tekanan mereka nampaknya belum kesampaian lagi berikutan keputusan kabinet itu.
Ini bermakna, dengan keputusan kabinet itu, bukan saja Ismail Sabri Yaakob tidak perlu melayan sebarang desakan untuk segera membubarkan Parlimen, malah sudah boleh bergerak ke hadapan lagi dengan menandatangani MOU 2.0 dengan blok pembangkang PH.
Disebabkan MOU sedia ada ini berakhir tempohnya pada 31 Julai, MOU 2.0 nanti sebaiknya dipersetujui sehingga Mei 2023 iaitu tempoh penggal Parlimen sekarang berakhir.
Hanya melalui MOU 2.0 saja Ismail Sabri boleh terus kekal memimpin negara dengan tenang dan tanpa gangguan sehingga tempoh matang penggal Parlimen yang ada sekarang. – ShahbudinHusin 26/03/2022.

3

2

votes
Article Rating
Kongsikan artikel ini


KENAPA MYSEJAHTERA DIJUAL?

Pada 24 Mac 2022, sidang Jawatankuasa Kira-Kira Wang (PAC) telah membangkitkan persoalan tentang penjualan aplikasi pengesanan Covid-19 kepada sebuah syarikat swasta.
Keputusan kerajaan untuk ‘penyerahan’ ini telah diputuskan oleh cabinet pada tanggal 26 November 2021. Kebenaran telah diberikan oleh cabinet kepada Kementerian Kesihatan untuk melantik MySJ Sdn. Bhd. melalui mekanisme runding terus untuk mengambilalih aplikasi MySejahtera.
Walaubagaimanapun, pada bulan Disember 2021, PAC telah mengesyorkan bahawa kerajaan sepatutnya mengambilalih operasi MySejahtera tanpa kos tambahan memandangkan aplikasi tersebut kini telah menjadi elemen penting dalam sistem kesihatan negara.
Para pegawai Kementerian Kesihatan yang memberi keterangan di hadapan PAC mendakwa bahawa MySJ Sdn. Bhd. tidak ada kaitan sama sekali dengan KPISoft, iaitu syarikat yang membangunkan aplikasi MySejahtera sebagai inisiatif CSR. KPISoft sejak itu telah menukar nama syarikat kepada Entomo. Dakwaan bahawa tidak ada kaitan antara KPISoft/Entomo dan MySJ Sdn. Bhd mesti diteliti dan disiasat.
Para pengarah MySJ Sdn. Bhd. termasuk dua orang pengasas KPISoft. Pengarah-pengarah MySJ Sdn. Bhd. juga termasuk inidividu-individu yang punya kaitan politik dan perniagaan dengan beberapa parti di dalam kerajaan termasuk Tan Sri Dato Seri Shahril Bin Shamsuddin yang merupakan Ketua Pegawai Eksekutif Sapura Energy sehingga bulan Mac 2021 dan Tan Sri Dato’ Seri Megat Najmuddin yang merupakan seorang ketua UMNO bahagian yang kemudian menjadi anggota kanan Bersatu.
Sementalah itu, 81.4% saham MySJ Sdn. Bhd. dimiliki oleh sebuah syarikat yang lain yakni Revolusi Asia Sdn. Bhd. di mana 88% dimiliki oleh pengasas-pengasas KPISoft.
Dalam kata lain, 71.2% saham MySJ Sdn. Bhd. dimiliki oleh dua pengasas KPISoft yang membangunkan aplikasi MySejahtera. Untuk mengatakan bahawa tidak ada kaitan antara KPISoft/Entomo dan MySJ Sdn. Bhd. adalah tidak jujur.
Di bawah sistem tender terbuka, fakta-fakta ini akan diteliti oleh kerajaan dan rakyat. Dalam sistem runding terus, apa yang berlaku ini hanya mirip kepada gejala menganugerahkan syarikat-syarikat dan individu yang dekat dengan pemerintah. MySJ Sdn. Bhd. termasuk pengarah-pengarah yang mempunyai pengetahuan dan kepakaran dalam mengurus pengoperasian perisian atau teknologi maklumat tidak jelas dan menimbulkan kebimbangan tentang logik menganugerahkan aplikasi ini secara runding terus.
Tambahan pula, penjualan MySejahtera kepada syarikat swasta hanya menimbulkan kebimbangan tentang pengurusan data peribadi dan kemungkinan wujudnya penyalahgunaan maklumat kesihatan jutaan rakyat Malaysia.
Aplikasi MySejahtera telah merekodkan lebih 11 bilion daftar masuk sejak bulan Disember 2020, dan ini adalah menurut GitHub. Maklumat daftar masuk ini mengandungi pelbagai maksud iaitu kecenderungan peribadi, corak penggunaan, atau laman sosial individu. Kita juga mengandaikan bahawa pengkalan data MySejatera juga termasuk maklumat kesihatan individu tentang simptom-simptom dan diagnosis positif Covid-19.
PAC juga memberitahu bahawa segala data di dalam MySejahtera dan kerahsiaannya adalah di bawah kawalan Kementerian Kesihatan.
Pada 19 November 2020, Kementerian Kesihatan menyatakan bahawa “data yang dikumpul melalui aplikasi MySejahtera dimiliki sepenuhnya oleh KKM dan diselia oleh Nacsa dan MKN”.
Pada 20 Disember 2020, Ketua Pegawai Eksekutif CyberSEcurity Malaysia mengatakan bahawa data MySejahtera adalah selamat. “Data-data ini digunakan hanya untuk memantau Covid-19 dan tidak dikongsi dengan mana-mana pihak ketiga kerana ia tertakluk kepada dasar kerahsiaan”.
Laman web MySejahtera termasuk kebijakan kerahsiaan yang menyebut “Tidak ada data peribadi yang dikumpul aplikasi ini dikongsi dengan mana-mana pihak ketiga atau dipindahkan ke tempat luar dari Malaysia untuk tujuan komersial.” Laman web itu juga menyatakan “MySejahtera dimiliki dan dikawalselia oleh kerajaan Malaysia. Ia diuruskan oleh KKM dan dibantu oleh NSC dan MAMPU. Kerajaan memberi jaminan bahawa maklumat data peribadi hanya digunakan untuk tujuan mengurus dan membendung penularan wabak Covid-19. Ia tidak akan dikongsi kepada mana-mana pihak.” Laman GitHub MySejahtera pula menyatakan “Menurut polisi kerahsiaan MySejahtera, data daftar masuk individu akan dilupuskan selepas 90 hari. Statistik rumusan ini hanya disimpan sebagai jumlah agregat; MySejahtera tidak menyimpan data tersebut. Kesimpulannya, penyemakan data tidak boleh dilakukan untuk tarikh-tarikh lebih dari 90 hari, meski wujudnya ketidaktekalan.”**
Oleh yang demikian, persoalan-persoalan ini mesti dijelaskan oleh cabinet:
Mengapakah keputusan diambil untuk menjual MySejahtera kepada syarikat swasta daripada membenarkan aplikasi itu di bawah kawal selia KKM?
Mengapa penjualan aplikasi ini tidak dibuat melalui tender terbuka atas dasar ketelusan?
Apa sebab-sebab MySJ Sdn. Bhd. menjadi satu-satunya syarikat yang ditimbangtara untuk projek ini?
Apakah kerajaan Malaysia sering menganugerahkan individu-individu atau syarikat-syarikat yang menjalankan CSR untuk manfaat rakyat Malaysia dengan kontrak yang lumayan?
Apakah skop dan kepakaran MySJ Sdn. Bhd. terkait pengoperasian MySejahtera dan bagaimana KKM boleh memastikan data-data yang dikumpul oleh aplikasi itu tidak akan disalahguna oleh pihak ketiga termasuk MySJ Sdn. Bhd.
Apakah syarat-syarat kontrak tertakluk kepada jaminan yang dibuat KKM sebelum ini tentang data kesihatan peribadi, dasar kerahsiaan MySejahtera dan undang-undang negara yang mengawalselia kerahsiaan data individu?
Apakah peranan dan tanggungjawab MySJ Sdn. Bhd. dalam memastikan data yang dikongsi rakyat Malaysia melalui MySejahtera atas dasar mandat awam tidak akan digunakan sama sekali untuk tujuan pemasaran, pembangunan produk, pemantauan, mahupun untuk tujuan yang berunsur diskriminasi?
ANWAR IBRAHIM
26 Mac 2022.

3

2

votes
Article Rating
Kongsikan artikel ini


MAHIADDIN MAHU KEMBALI JADI PM, JUMPA TUN M MINTA SOKONGAN

Setelah kalah dalam dua PRN iaitu Melaka dan Johor, Mahiaddin Md Yasin nampaknya mula menyesal melepaskan jawatan Perdana Menteri yang sempat dipegangnya selama 18 bulan sebelum ini.
Kini baru beliau sedar, sebab utama PN kalah dalam dua PRN tersebut ialah kerana tindakannya meletakkan jawatan Perdana Menteri yang mana jawatan itu kini diambil alih oleh UMNO melalui Naib Presidennya, Ismail Sabri Yaakob.
Politik negara kita secara umumnya masih terkepung dengan politik naungan dan parti yang memiliki kuasa sebagai Perdana Menteri lebih berpotensi menjadi pilihan pengundi kerana rakyat masih mengharapkan bantuan serta pertolongan dalam kehidupan mereka.
Jika Mahiaddin masih memegang jawatan Perdana Menteri, bukan saja agak mustahil untuk BN menang dengan majoriti dua pertiga di Melaka dan Johor, malah keputusannya mungkin mengulangi seperti kejayaan dalam PRN Sabah yang lalu.
Tetapi, segala-galanya kini sudah berlalu dan apa yang Mahiaddin nampak sekarang tanpa jawatan Perdana Menteri dalam tangannya, PN juga bakal menerima nasib buruk dalam PRU15 akan datang.
Menyedari hal itu dan tidak mahu melihat Bersatu dan PN menerima nasib buruk dalam PRU15 akan datang, Mahiaddin kini dilaporkan mula berusaha untuk kembali jadi Perdana Menteri semula.
Meskipun dalam beberapa kenyataannya sebelum ini, Mahiaddin beberapa kali membayangkan tidak mustahil PN mampu berkuasa semula, namun umum lebih memahami difahami hasrat tersebut ingin dicapainya melalui PRU15 nanti.
Rupa-rupanya, hasrat untuk kembali sebagai Perdana Menteri itu tidak saja ingin dicapainya melalui kemenangan PN dalam PRU15 akan datang, malah beliau kini difahamkan sudah mula bergerak untuk kembali sebagai ketua kerajaan sebelum Parlimen dibubarkan.
Dalam langkah yang dianggap mengejutkan, Mahiaddin difahamkan telah mengadakan pertemuan dengan Tun Mahathir Mohamad bagi tujuan tersebut, baru-baru ini.
Dalam pertemuan itu difahamkan Mahiaddin telah berterus-terang bahawa beliau ingin kembali sebagai Perdana Menteri dan meminta Tun Mahathir menyokongnya bagi sama-sama memastikan UMNO dan BN tidak berjaya memenangi PRU15.
Tun Mahathir dikatakan agak terkejut dan hairan dengan hasrat Mahiaddin itu kerana beliau menyangka permintaan untuk bertemu dengannya sekadar untuk menziarahinya berikutan baru pulih daripada rawatan jantung di IJN atau untuk membincangkan bagaimana parti-parti blok pembangkang boleh bersatu padu melawan BN.
Langsung tak terfikir oleh Tun Mahathir, kedatangan Mahiaddin itu adalah untuk menyampaikan hasrat hatinya kembali jadi Perdana Menteri.
Agaknya kerana terkejut dan kehairanan dengan hasrat Mahiaddin itu, Tun Mahathir diberitakan hanya mendengar saja Ahli Parlimen Pagoh itu bercakap tanpa memberi sebarang komen atau respon, apa lagi ungkapan yang memperlihatkan sokongan atau komitmen.
Iyalah…siapa tak terkejut dan hairan kerana Mahiaddin sebelum ini bukan saja mengenepikan Tun Mahathir, malah memecatnya daripada Bersatu, tapi kini seperti seseorang yang tidak pernah berdosa, datang menyuakan mukanya dan meminta sokongan daripada Pengerusi Pejuang itu untuk jadi Perdana Menteri buat kali kedua.
Agaknya Mahiaddin terlupa dengan siapa beliau meminta sokongan itu kerana Tun Mahathir juga, kalau peluang terbuka serta kesihatannya masih ada, pasti ingin jadi Perdana Menteri lagi untuk kali yang ketiga.
Kepada beberapa sahabat dan kenalan yang mengunjunginya baru-baru ini, Tun Mahathir tidak menyembunyikan mengenai kedatangan Mahiaddin dan tujuan bertemu dengannya itu.
Cuma, sebagaimana kita hairan dengan hasrat Mahiaddin itu kerana beliau adalah Perdana Menteri yang gagal dan bagaimana boleh ada perasaan mahu kembali semula, Tun Mahathir tentu saja lebih berasa hairan lagi.
Yang pasti, dengan hasrat Mahiaddin yang mula diluahkannya itu, malah sudah bercakap dengan Tun Mahathir mengenainya, adalah jelas beliau kini mahu merampas semula jawatan Perdana Menteri daripada Ismail Sabri Yaakob yang diberi laluan olehnya sendiri sebelum ini.
Dengan siapakah lagi Mahiaddin turut bercakap, meluahkan hasrat hati dan berbincang mengenai keinginannya itu?
Apakah beliau turut telah bertemu pemimpin-pemimpin PH dan Anwar Ibrahim?
Dengan perkembangan ini, adakah ia bermakna tindakan menarik sokongan terhadap Perdana Menteri oleh Mahiaddin dan PN akan berlaku dalam waktu terdekat ini? – ShahbudinHusin 29/03/2022.

2.3

3

votes
Article Rating
Kongsikan artikel ini


MYSEJAHTERA – JUMLAH YANG AKAN DIBAYAR KERAJAAN BAWAH RM300 JUTA – KJ

Jumlah yang akan dibayar kerajaan akan jauh lebih rendah berbanding RM338.6 juga untuk lesen aplikasi MySejahtera, kata Menteri Kesihatan Khairy Jamaluddin.
Khairy berkata, kerajaan kini masih berunding dengan MySJ Sdn Bhd berhubung terma perjanjian lesen MySejahtera tetap memberi jaminan harganya “jauh lebih rendah” daripada RM338.6 juta.
“Saya boleh beritahu yang jumlah yang sedang kami runding dengan MySJ adalah lebih rendah daripada RM300 juta. Jauh lebih rendah.
“Kes mahkamah antara Entomo dan MySJ adalah sesuatu yang perlu diselesaikan oleh mereka, tiada kaitan dengan kerajaan.
“Jumlah yang mereka (MySJ) persetujui dengan Entomo (sebelum ini KPISoft Sdn Bhd) tiada kaitan dengan rundingan kerajaan,” katanya kepada pemberita ketika ditemui di Kuala Lumpur hari ini.
Khairy berkata kerajaan masih tidak membuat pembayaran kepada mana-mana syarikat swasta ini.
Katanya, tiada kontrak antara kerajaan dengan Entomo ketika dia mula menjadi menteri kesihatan kerana syarikat itu menawarkan untuk membangunkan dan menyelia perkhidmatan aplikasi sebagai tanggungjawab sosial korporat (CSR).
Justeru, Khairy berkata dia memutuskan untuk mengadakan persetujuan menerusi kontrak secara formal dengan pembangun aplikasi itu, untuk menghalang sebarang caj di masa depan jika kerajaan ingin menambah lebih banya modul di dalamnya.
Namun kerajaan kemudian dimaklumkan Entomo telah menjual lesen aplikasi MySejahtera peada MySJ Sdn Bhd.
Maka, kerajaan kini dalam rundingan berkenaan aplikasi MySejahtera, kata Khairy lagi.
“Sekarant kerajaan dalam peringkat perbincangan dengan MySJ untuk langkah ke hadapan, penyelenggaraan platform itu.
“Kalau mereka tak setuju untuk MySejahtera dimiliki kerajaan, kecuali untuk platform tertentu yang memerlukan kod sumber, maka kita tidak akan teruskan perjanjian. Jadi sebab itu saya kata kita masih dalam perundingan,” katanya lagi.
Dia menegaskan rundingan hanya untuk perisian sebagai perkhidmatan (software as a service, SaaS) aplikasi itu. SaaS adalah perlesenan perisian dan model penyampaian di mana perisian dilesenkan secara langganan dengan hos berpusat di internet.
Khairy menegaskan data peribadi dalam aplikasi itu sentiasan dimiliki dan dijaga kerajaan, terutama di bawah Agensi Keselamatan Siber Negara (NACSA) dan Majlis Keselamatan Negara menerusi perjanjian kerahsiaan dengan syarikat terlibat.
Syarikat tersebut hanya dilibatkan untuk menyelenggara perkhidmatan MySejahtera, katanya lagi.
“Data selamat sebab data ini semuanya dikawal selia oleh KKM. Kita tak beri kebenaran kepada mana-mana pihak.
“Data ini tidak dikongsi kepada pihak swasta. Semuanya hanya digunakan untuk tujuan kesihatan awam oleh KKM saja,” katanya.
Sebaik rundingan kontrak antara kerajaan dan MySJ selesai, Khairy memberi jaminan orang ramai akan dimaklumkan berkenaannya.
Jika rundingan tidak mencapai kata sepakat, dia berkata ada kemungkinan vendor lain akan dipilih kerana data yang terbabit masih di bawah kawalan kerajaan.
Terdahulu, dokumen mahkamah mendedahkan bahawa Entomo bersetuju untuk memindahkan harta intelek dan lesen perisian MySejahtera kepada MySJ menerusi perjanjian berjumlah RM338.6 juta yang akan terpakai sehingga akhir 2025.
Ia mencetuskan kebimbangan berkenaan penjualan aplikasi itu kepada sektor swasta yang menurut sesetengah pihak akan membawa kepada ancaman keselamatan negara dan pencabulan terhadap maklumat peribadi warga.
Khairy semalam menjelaskan keputusan kerajaan untuk melantik sebuah syarikat untuk menguruskan aplikasi MySejahtera tidak bermaksud aplikasi itu dijual dan data yang dikumpul adalah selamat.
Sumber – https://m.malaysiakini.com/news/616157

0

0

votes
Article Rating
Kongsikan artikel ini


RAKYAT LEBIH GEMBIRA JIKA PM TIDAK TUNDUK KEPADA DESAKAN UMNO

Berikutan gagalnya usul kerajaan berkaitan Sosma mendapat kelulusan di Dewan Rakyat minggu lalu, ia dengan segera diambil kesempatan oleh kelompok pro Zahid Hamidi dan Najib Razak dalam UMNO untuk terus mendesak agar PRU15 diadakan dengan segera.
Hujah mereka ialah gagalnya usul kerajaan itu dengan jelas memperlihatkan betapa tidak kukuhnya kerajaan sedia ada serta bagaimana buruknya apabila majoriti yang lebih baik tidak dimiliki.
Bukan saja usul kerajaan gagal mendapat kelulusan itu merupakan sejarah yang pertama kali berlaku di negara ini, bahkan ia juga dianggap memburukkan imej negara di mata dunia.
Lantas mereka berhujah, PRU15 yang bertujuan mendapatkan mandat rakyat yang lebih besar sudah tidak boleh dielakkan lagi demi kestabilan serta kebaikan negara.
Benarkan PRU15 perlu diadakan dengan segera dan tragedi usul kerajaan gagal mendapat kelulusan merupakan hujah ampuh bahawa Perdana Menteri tidak harus mengelak lagi daripada membubarkan Parlimen?
Sebenarnya jika kita tinjau secara terbuka dan meneliti lebih banyak pandangan daripada berbagai lapisan rakyat, lebih ramai yang tidak gembira jika PRU15 diadakan dalam waktu terdekat ini.
Bagi mereka, dalam keadaan negara belum pulih sepenuhnya daripada wabak Covid19, fasa endemik dan pembukaan sempadan negara hanya bermula 1 April akan datang serta ekonomi belum benar-benar dipulihkan, mengadakan PRU15 pada ketika ini adalah tidak sesuai sama sekali.
Tidak saja dibimbangi, kes akan melonjak kembali, bahkan tentu saja akan menyebabkan pemulihan ekonomi yang menjadi harapan semua akan jadi terganggu akhirnya.
Keadaan itu, mahu tidak mahu, akan menyebabkan rakyat juga yang akan menanggung deritanya.
Dalam hal ini, tidak saja golongan peniaga dan pekerja yang sedang bergelut memulihkan kehidupan menolak perlunya PRU15 diadakan dengan segera, rata-rata rakyat biasa dan orang kampung turut tidak menyetujuinya.
Fakta yang tidak harus diabaikan tentang rasa tidak setuju itu ialah bila mana peratusan keluar mengundi yang rendah dalam PRN Melaka dan Johor baru-baru ini.
Keengganan ramai keluar mengundi itu adalah disebabkan mereka bosan dan letih dengan politik, sebaliknya lebih memikirkan soal kelansungan untuk meneruskan kehidupan.
Ini bermakna, jika kita benar-benar meneliti, pandangan yang mahukan PRU15 diawalkan hanyalah merupakan pandangan minoriti oleh UMNO saja.
Daripada 3.4 juta ahli UMNO, bukan semuanya pun mahu dan setuju PRU15 diadakan lebih awal dan segera.
Ada juga yang tidak setuju dan lebih gembira jika PRU15 diadakan tahun depan iaitu apabila penggal Parlimen sekarang tamat tempohnya.
Ramai kini bahkan mulai sedar, tindakan kelompok tertentu UMNO berterusan mendesak dan menekan agar PRU15 diadakan segera bukanlah sangat untuk kestabilan atau demi kepentingan negara, tetapi lebih bersifat untuk kepentingan peribadi mereka.
Dengan ada yang sudah dijatuhi hukuman bersalah dan yang lain sedang dalam perbicaraan, mereka ini sebetulnya dilihat lebih terdesak untuk PRU15 segera dan mandat baru diperolehi dengan harapan sesuatu manfaat boleh diraih daripadanya.
Itu pun jika rakyat benar-benar memenangkan BN dalam PRU15 segera yang mereka inginkan itu?
Bagaimana jika rakyat tiba-tiba berubah dan kebosanan yang melanda seperti di Melaka dan Johor sehingga ramai yang malas keluar mengundi itu bertukar menjadi keinginan yang meluap-luap mahu menukar kerajaan, lalu berduyun-duyun memenuhi ruang menunaikan tanggungjawab?
Sebab itu, Ismail Sabri Yaakob harus meneliti dan bertahan dulu dengan segala desakan serta tekanan daripada UMNO itu.
Beliau harus sedar keinginan sebenar majoriti rakyat dan menghormati sama keinginan kelompok yang lebih ramai yang tidak mahu dan tidak sedia berdepan PRU dalam waktu terdekat ini.
Ismail Sabri yang tugas utamanya sebagai Perdana Menteri adalah memberi kebahagian kepada rakyat, pasti akan lebih disenangi dan disanjungi jika tidak mudah mengalah dengan desakan daripada mereka yang sebenarnya hanya memperalatkan nama UMNO untuk kepentingan diri mereka sendiri semata-mata.
PRU15 di tahun 2023 lebih menggembirakan rakyat, sekaligus semua orang pun dalam keadaan sedia serta tidak bosan lagi pada ketika itu. – ShahbudinHusin 26/03/2022.

3

2

votes
Article Rating
Kongsikan artikel ini


TIGA PRESIDEN PARTI ‘PESALAH’ UTAMA GAGALNYA USUL SOSMA DILULUSKAN PARLIMEN

Apa jua alasan berhubung gagalnya usul pelanjutan tempoh penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 atau Sosma diluluskan di Dewan Rakyat Rabu lalu, harus diakui beban paling besar ialah terletak di pihak kerajaan sendiri.
Sebagai kerajaan, sebarang usul yang hendak diluluskan mestilah bergantung terlebih dahulu kepada sokongan daripada Ahli-Ahli Parlimen kerajaan untuk kelulusannya.
Tidak pernah berlaku dan tentu saja pelik jika kelulusan usul kerajaan lebih bergantung kepada sokongan daripada Ahli- Ahli Parlimen blok pembangkang.
Meskipun wujud MOU antara kerajaan dengan PH sebagai blok utama pembangkang, perkara itu tidak harus menjadi sandaran utama.
Ahli-Ahli Parlimen blok kerajaan sendiri harus punya tanggungjawab, tidak ambil mudah dan tidak cuai terhadap sebarang usul kerajaan yang bakal dibentangkan.
Disebabkan kurang rasa tanggungjawab, ambil mudah dan cuai itulah yang mengakibatkan usul kerajaan gagal mendapat kelulusan di Parlimen dan ini merupakan pertama kali berlaku dalam sejarah negara ini.
Daripada semua beban yang dipikul kerajaan dalam hal ini, selain didapati 31 Ahli Parlimen kerajaan tidak hadir atau tidak berada di Dewan Rakyat ketika pengundian, kesalahan paling besar ialah bila mana tiga Ahli Parlimen yang merupakan ketua parti yang mendokong kerajaan turut tidak menghadirkan diri.
Mereka ialah Presiden UMNO, Ahmad Zahid Hamidi (Bagan Datuk), Presiden Bersatu, Mahiaddin Md Yasin (Pagoh) dan Presiden Pas, Hadi Awang (Marang).
Oleh kerana kalahnya undian hanya berbeza satu undi iaitu 86 dan 85, jika tiga ketua parti itu hadir ke Parlimen ketika pengundian, soal kalah tidak berbangkit lagi.
Kenapa mereka tidak hadir?
Sehingga ini belum diketahui dan tidak ada sebarang penjelasan berkenaan ketidakhadiran mereka bertiga itu.
Jika Ahli-Ahli Parlimen lain mungkin ada hal lain yang tidak dapat dielakkan seperti hadir ke mahkamah, bertembung dengan urusan kerajaan, berada di luar negara dan sebagainya, tetapi apakah sebabnya tiga ketua parti itu tidak hadir?
Bukankah sebagai ketua parti yang mendokong kerajaan, mereka sepatutnya ada rasa tanggungjawab yang lebih tinggi terhadap kerajaan?
Jika tidak, buat apa menyokong kerajaan?
Dengan demikian, berhentilah menuding jadi kepada blok pembangkang sebagai punca utamanya usul Sosma itu gagal diluluskan.
Selain PH yang menandatangani MOU dengan kerajaan tidak diajak berunding terlebih dahulu oleh menteri yang bertanggungjawab berkaitan usul Sosma yang dibentangkan itu, harus juga difahami bahawa penahanan selama 28 hari yang mahu dikuatkuasakan melalui akta itu adalah perkara yang memang tidak dipersetujui oleh blok pembangkang, malah majoriti rakyat sejak dulu lagi.
Mengapa Hamzah Zainuddin, menteri KDN tidak membuka pintu rundingan dengan PH?
Jadi, bagaimana blok pembangkang mahu mengundi untuk menyokong begitu saja?
Begitu pun, jika menteri yang bertanggungjawab lebih berhemah dan sedia mengdakan rundingan dengan blok pembangkang terlebih dahulu, mungkin episod usul kerajaan gagal diluluskan itu tidak berlaku.
Dalam hal ini, Annuar Musa, salah seorang menteri yang gagal mengundi kerana lewat masuk ke Dewan Rakyat, walaupun sepatutnya lebih tahu tentang peraturan masuk dan isyarat loceng yang dibunyikan kerana sudah lama menjadi Ahli Parlimen turut menyalahkan PH kerana tidak meminta berunding dengan kerajaan sebelum usul itu dibentangkan.
Hello Boss…siapa jadi kerajaan dan siapa yang memerlukan usul itu diluluskan di Parlimen?
Kalau masa tandatangan MOU dulu kerajaan boleh cari PH untuk minta sokongan, kenapa sekarang tak boleh?
ShahbudinHusin 25/03/2022.

0

0

votes
Article Rating
Kongsikan artikel ini


70 PERATUS PENGUNDI LEBIH FIKIR SOAL KEHIDUPAN DAN EKONOMI, TAK SEDIA PRU TAHUN INI

Apa yang barangkali sering tidak disedari oleh kita semua ialah daripada jumlah keseluruhan penduduk, mereka yang terlibat secara langsung dengan politik dengan menganggotai parti-parti tertentu adalah sekitar 20 peratus saja.
Itu pun sebahagian daripadanya adalah merupakan ahli yang tidak aktif dan tidak memegang sebarang jawatan, malah ada juga yang dijadikan ahli sesebuah parti politik tanpa pengetahuan mereka.
Dengan hakikat tersebut, apabila ada pilihan raya, hanya golongan 20 peratus itu sajalah yang ghairah, sibuk dan sering menonjolkan diri seolah-olah mereka penentu segala-.galanya.
Mereka ini boleh juga disebut sebagai pengundi politik iaitu hidup dengan politik dan mengundi pun berdasarkan parti yang mereka sertai atau menjadi ahli.
Selain 20 peratus itu, mungkin 10 peratus atau 15 peratus lagi adalah penyokong kepada parti-parti tertentu berdasarkan hubungan kekeluargaan dengan pemimpin, pemimpin setempat adalah kawan dan kenalan atau kerana ingin menyokong seseorang pemimpin yang dikagumi.
Almarhum Nik Aziz Nik Mat adalah contoh pemimpin yang dikagumi yang membuatkan ramai rakyat Kelantan mengundi Pas di peringkat DUN kerana ingin beliau kekal sebagai Menteri Besar, tetapi di peringkat Parlimen, mereka yang sama memberikan undi kepada UMNO dan BN.
Dalam erti kata lain, jika hanya 20 peratus rakyat saja merupakan pengundi politik, ditambah dengan golongan penyokong yang berjumlah sekitar 10 hingga 15 peratus, selebihnya iaitu 65 atau 70 peratus lagi adalah rakyat biasa yang tidak menyertai mana-mana parti.
Mereka yang tidak berparti ini, selain merupakan pengundi terbesar apabila pilihan raya diadakan, sokongan yang mereka berikan kepada parti-parti juga boleh berubah-ubah.
Di samping perubahan sokongan itu dipengaruhi oleh watak pemimpin yang ditonjolkan dan isu-isu semasa yang timbul, golongan ini juga selalunya prihatin dengan dasar yang ingin dilaksanakan oleh sesebuah parti dan janji ketika kempen diadakan.
Seringkali yang paling mempengaruhi mereka dalam membuat pilihan ialah berkaitan ekonomi yang mencakupi peluang pekerjaan, perniagaan, pendidikan, penerusan kehidupan, pemilikan rumah, pengangkutan dan lain-lain lagi.
Mereka ini juga dipanggil sebagai pengundi ekonomi yang memberi undi mereka berdasarkan keyakinan terhadap kemampuan sesebuah parti itu memberi keselesaan kepada kehidupan masa depan.
Dalam mana-mana pilihan raya, golongan atas pagar inilah yang sebenarnya menjadi penentu kemenangan.
Dalam keadaan sekarang di mana ekonomi belum pulih dan ramai yang terhimpit kesusahan kesan wabak Covid19, apakah sesuai jika diadakan PRU dan adakah golongan pengundi yang merangkumi 65 hingga 70 peratus ini akan keluar mengundi?
Tidak belajarkah semua orang daripada peratusan keluar mengundi yang rendah dalam PRN Melaka dan Johor?
Meskipun UMNO dan BN menang cemerlang dalam kedua-dua PRN itu, haruslah disedari bahawa mereka yang keluar mengundi hanya lebih sedikit daripada 50 peratus saja.
Bermakna, yang ghairah dan keluar mengundi adalah kelompok pengundi politik semata-mata, manakala pengundi atas pagar yang memikirkan soal ekonomi dan kelangsungan hidup sama sekali enggan melibatkan diri.
Jadi, apa ertinya kemenangan sesebuah parti itu?
Lebih daripada itu, dengan kemenangan yang tempang itu juga, hanya kelompok tertentu dalam UMNO – bukan semua parti-parti politik – mahu PRU15 diadakan dengan segera.
Secara nisbahnya, golongan tersebut amat kecil bilangannya dan tujuan mahu pilihan raya segera itu pula lebih bersifat kepentingan peribadi dan untuk menyelamatkan diri.
Demi keadilan kepada seluruh rakyat dan agar kemenangan yang dicapai mana-mana parti benar-benar memberi makna atau disokong oleh majoriti rakyat, mengadakan pilihan raya pada tahun ini jelas tidak sesuai dan merupakan suatu penganiayaan kerana majoriti rakyat belum begitu sedia berdepan dengannya.
Dengan fasa endemik dan sempadan negara akan dibuka bermula 1 April ini, waktu yang diperlukan untuk semua orang memulihkan kehidupan masing-masing ialah sekurang-kurangnya setahun daripada sekarang.
Sedemikian itu, tahun 2023 adalah tahun di mana keselesaan sudah mula menjelma dan ketika itu barulah lebih sesuai untuk diadakan pilihan raya.
– ShahbudinHusin 30/03/2022.

5

1

vote
Article Rating
Kongsikan artikel ini